
Οι πρόσφατες καταστροφικές πυρκαγιές στην Πελοπόννησο, στην Πάρνηθα και στα άλλα μέρη της Ελλάδας φέτος το καλοκαίρι ανέδειξαν στις αδυναμίες του συστήματος αντιμετώπισης των κινδύνων από φυσικά φαινόμενα, πλημμύρες, ανεμοθύελλες, χιονοπτώσεις, καύσωνες, σεισμοί, κατολισθήσεις, ηφαίστεια,  στον χώρα μας.  Επικίνδυνα φυσικά φαινόμενα είναι μέρος του περιβάλλοντος μας. Η εμφάνιση τους δεν αποτρέπεται. Η καταστροφή που δημιουργούν είναι συχνά τρομακτική, χωρίς αυτό να σημαίνει ότι η φύση δεν έχει η ίδια πολύ ισχυρούς μηχανισμούς αναγέννησης.

Η σφοδρότητα και το μεγάλο τίμημα σε ανθρώπινες ζωές και υλικά αγαθά όμως των πρόσφατων πυρκαγιών ξανάφερε στην προσοχή των πολιτών αλλά και των διοικήσεων τις ευθύνες όλων αυτών που αποτελούν το σύστημα προστασίας του πολίτη από φυσικές καταστροφές, οι οποίοι καλούνται να προχωρήσουν να αξιοποιήσουν θετικά την ανάγκη αποκατάστασης που προέκυψε. Στο πλαίσιο αυτό ο ρόλος των ΟΤΑ, Α’ κυρίως βαθμίδος που είναι σε καθημερινή και περισσότερο άμεση επαφή με τον πολίτη, αναγκαστικά χρειάζεται επανεξέταση έτσι ώστε να βελτιωθεί κατά το δυνατόν η προστασία και η στήριξη όλων αυτών που κινδυνεύουν από τα φυσικά φαινόμενα.

Η αντιμετώπιση των κινδύνων από φυσικές καταστροφές δεν περιορίζεται μόνο στην μικρή σχετικά περίοδο της εκδήλωσης των φαινομένων. Περιλαμβάνει στην ουσία τα εξής 5 στάδια:    

· Διάγνωση κινδύνων

· Προληπτικές δράσεις 

· Αμεση αντίδραση-αντιμετώπιση κινδύνων

· Δράσεις κάλυψης άμεσων και μακροχρόνιων επιπτώσεων, και αποκατάστασης
· Βελτιώσεις σχεδίων αντιμετώπισης

Βάσει της κείμενης νομοθεσίας οι δήμοι καλούνται να παίξουν ένα ρόλο συμπληρωματικό με αυτό της νομαρχίας-περιφέρειας. Γεννάται λογικά το ερώτημα κατά πόσο ο ρόλος αυτός είναι αρκετός ή θα πρέπει να εντατικοποιηθεί, ως προς την αποτελεσματικότητα του ή πιθανόν να αναβαθμιστεί και νομικά έτσι ώστε να προσφέρει καλύτερη προστασία στους δημότες.

Η παρούσα εισηγητική έκθεση εξετάζει το υφιστάμενο νομικό πλαίσιο, την σημερινή δομή και ανάπτυξη υποδομών (Μέρος Α), την φυσική διάσταση των κινδύνων (Μέρος Β) και συνθέτοντας αυτά, προτείνει μια βελτιωμένη πρόταση δομής για τους ΟΤΑ Α’ βαθμίδος (Μέρος Γ), παραθέτει μερικά σημεία που πρέπει να ληφθούν υπόψη για την περαιτέρω λεπτομεριακή σχεδίαση και υλοποίηση της (Μέρος Δ) και καταλήγει σε ένα σχέδιο δράσεων προς πιθανή υιοθέτηση από την ΚΕΔΚΕ για την προώθηση της αποτελεσματικότερης συμμετοχής των δήμων στην αντιμετώπιση των φυσικών καταστροφών.       
Μέρος Α: Υφιστάμενο Νομικό Πλαίσιο, Σημερινή Δομή και Ανάπτυξη Υποδομών
Στόχος του πρώτου Μέρους της εργασίας αυτής είναι να γίνει μια πρώτη εκτίμηση και να καταγραφούν κάποια πρώτα συμπεράσματα για τους ΟΤΑ, ως προς τα ακόλουθα ερωτήματα: 

· Υπάρχει ρόλος για την τοπική αυτοδιοίκηση, ειδικά σε επίπεδο δήμων.

· Ενδεχόμενα κενά ή αλληλεπικαλύψεις στις αρμοδιότητες.

· Ενδεχόμενα κενά ή αδυναμίες στον συντονισμό μεταξύ βαθμίδων διοίκησης, διευθύνσεων της ίδιας βαθμίδας, ή με άλλους φορείς.

· Περιπτώσεις υπολειτουργίας ή προοπτική για περαιτέρω αξιοποίηση προβλεπόμενων αρμοδιοτήτων.

· Συγκεκριμένες ελλείψεις στην οργάνωση, τα μέσα ή τις υποδομές, ως προς τα διάφορα στάδια αντιμετώπισης.

Μια λεπτομερής παρουσίαση και κριτική ανάλυση του βασικού θεσμικού πλαισίου Πολιτικής Προστασίας σε σχέση με τους ΟΤΑ Α΄ βαθμίδας δίνεται στο Παράρτημα Ι. Εδώ παρουσιάζονται περιληπτικά τα βασικά σημεία της.  

1.1 Ο Νόμος Ν3013/2002
Η βασική σχεδίαση Πολιτικής Προστασίας στην χώρα μας εδράζεται στον Ν. 3013/2002 (ΦΕΚ Α΄102/1-5-2002) «Αναβάθμιση της πολιτικής προστασίας και άλλες διατάξεις» όπως αυτός συμπληρώθηκε με τις διατάξεις του Ν. 3536/2007 (ΦΕΚ Α΄42/23-2-2007) «Ειδικές ρυθμίσεις θεμάτων μεταναστευτικής πολιτικής και λοιπών ζητημάτων αρμοδιότητας Υπουργείου Εσωτερικών Δημόσιας Διοίκησης και Αποκέντρωσης».

Με τους νόμους αυτούς ορίζονται ο σκοπός της Πολιτικής Προστασίας, οι έννοιες και οι ορισμοί, το Δυναμικό και τα Μέσα Πολιτικής Προστασίας αλλά και τα Όργανα Σχεδιασμού και Εφαρμογής Πολιτικής Προστασίας και οι αρμοδιότητές τους σε κεντρικό και αποκεντρωμένο επίπεδο.

Οι Αρμοδιότητες των Δημάρχων και των Προέδρων των Κοινοτήτων που προβλέπονται από τον Ν3013/2002 είναι:

· συντονισμός και επίβλεψη του έργου της ΠΠ για την πρόληψη, ετοιμότητα, αντιμετώπιση και αποκατάσταση της καταστροφής, εφόσον συμβαίνει εντός των διοικητικών ορίων των αντίστοιχων Οργανισμών Τοπικής Αυτοδιοίκησης

· ευθύνη εφαρμογής του ετήσιου εθνικού σχεδιασμού, αναφορικά με τους αντίστοιχους ΟΤΑ

· υποβολή εισήγησης στο Γενικό Γραμματέα της Περιφέρειας

· διάθεση και συντονισμός της δράσης του απαραίτητου δυναμικού και μέσων, εντός των ορίων του συγκεκριμένου ΟΤΑ

Επιπλέον σύμφωνα με τον Ν3013/2002 (άρθρο 13) ορίζεται ότι σε όλους τους δήμους λειτουργεί Γραφείο Πολιτικής Προστασίας και Συντονιστικό Τοπικό Όργανο. Κατά τη διάρκεια της εξέλιξης της καταστροφής, καθώς και του έργου αποκατάστασης των ζημιών, το πιο πάνω Όργανο λειτουργεί σε 24ωρη βάση. 

Η αποστολή και η νέα διάρθρωση του κύριου φορέα ΠΠ, της ΓΓΠΠ που υπάγεται στο ΥΠΕΣΔΑ, επαναδιατυπώθηκε με το Π.Δ. 151/2004 (ΦΕΚ Α’ 107/3-6-2004).

1.2 Το Σχέδιο «Ξενοκράτης»
Με την Υ.Α. 1299/2003 (ΦΕΚ 423 Β΄/10-4-2003) εγκρίθηκε το Γενικό Σχέδιο Πολιτικής Προστασίας με τη συνθηματική λέξη «ΞΕΝΟΚΡΑΤΗΣ» όπως αυτό συμπληρώθηκε με την Υ.Α. 3384/2006 (ΦΕΚ 776/28-6-06) έγκρισης του Ειδικού Σχεδίου για την  «Διαχείριση Ανθρώπινων Απωλειών». 

Σκοπός του Γενικού Σχεδίου είναι η διαμόρφωση ενός συστήματος αποτελεσματικής αντιμετώπισης καταστροφικών φαινομένων για την προστασία της ζωής, της υγείας και της περιουσίας των πολιτών, καθώς και η προστασία του φυσικού περιβάλλοντος.

Στο Γενικό Σχέδιο: 

1. καθορίζονται οι ρόλοι των Υπουργείων, Περιφερειών, Ν.Α., Δήμων και Κοινοτήτων και της ΓΓ Πολιτκής Προστασίας, προσδιορίζονται οι εμπλεκόμενοι φορείς και υπηρεσίες καθώς και τα αρμόδια όργανα που θα κληθούν να διευθύνουν και να συντονίσουν τις υπηρεσιακές δυνάμεις σε όλα τα επίπεδα.

2. προσδιορίζονται τα αναγκαία στοιχεία για την εκτίμηση και κατάταξη των διαφόρων κινδύνων και τον εντοπισμό των επαπειλούμενων περιοχών ώστε να καταστρωθούν ειδικά σχέδια αντιμετώπισης του κάθε κινδύνου.

3. ορίζεται ο τρόπος χάραξης στρατηγικών και τακτικών, οργάνωσης και εξοπλισμού των υπηρεσιών, κινητοποίησης, διεύθυνσης και συντονισμού του ανθρωπίνου δυναμικού και μέσων. 

4. δίνεται η δυνατότητα διοικητικής μέριμνας για την αντιμετώπιση των προβλημάτων των επιχειρησιακών δυνάμεων και των πληγέντων πολιτών

5. παρέχεται η δυνατότητα δημιουργίας συστήματος ροής πληροφοριών μεταξύ όλων των εμπλεκομένων υπηρεσιών και παραγόντων στη διαχείριση των κρίσεων.

6. δίνονται οδηγίες για την κατάρτηση των ειδικών σχεδίων δράσης ανά εμπλεκόμενο φόρεα 

Ειδικότερα οι Οργανισμοί Τοπικής Αυτοδιοίκησης καλούνται να:

1. Μεριμνούν για την εξασφάλιση της αναγκαίας οργάνωσης και υποδομής των υπηρεσιών τους, προκειμένου να είναι ικανές για τη λήψη αποτελεσματικών μέτρων πολιτικής προστασίας και συντάσσουν προς τούτο σχετικά μνημόνια ενεργειών.

2. Συντονίζουν και επιβλέπουν τα μέτρα για την πρόληψη, ετοιμότητα, αντιμετώπιση και αποκατάσταση των καταστροφών.

3. Διαθέτουν το απαραίτητο δυναμικό και μέσα για την αντιμετώπιση των καταστροφικών φαινομένων και συντονίζουν τη δράση αυτών.

4. Συνιστούν συντονιστικό τοπικό όργανο στην έδρα τους.

5. Καθορίζουν χώρους υποδοχής πληγέντων και μεριμνούν για την ανάπτυξη υποδομών στους χώρους αυτούς ικανών για τη διαβίωση των εκεί διαμενόντων.

6. Ενεργούν στα πλαίσια της δικαιοδοσίας τους ο,τιδήποτε συμβάλλει στο έργο της πολιτικής προστασίας και προκύπτει από όλο το πλέγμα της αποστολής τους.

1.3 Κεντρικά και Αποκεντρωμένα Όργανα
Στο βασικό αυτό νομικό πλαίσιο που παρουσιάστηκε παραπάνω, υπάρχει ετεροβαρής διαχωρισμός αρμοδιοτήτων με έμφαση ση κεντρική διοίκηση που εκφράζεται και σαν σαφής διαφοροποίηση μεταξύ των βαθμίδων ΟΤΑ, με τις νομαρχίες να έχουν ουσιαστικές αρμοδιότητες ενώ οι δήμοι/κοινότητες να εμπλέκονται κατά το δοκούν.       

Σχηματική απεικόνιση του οργανωτικού σχεδίου Πολιτικής Προστασίας της χώρας ( Επιτελικά & συντονιστικά όργανα) για την αντιµετώπιση φυσικών  κινδύνων, µε βάση το πρόσφατα αναµορφωµένο σχέδιο «Ξενοκράτης» σε όλα τα επίπεδα δίνεται παρακάτω στο Σχήμα 1.
Στην Διυπουργική Επιτροπή Εθνικού Σχεδιασμού ΠΠ συμμετέχουν οι υπουργοί: Εσωτερικών, Δημόσιας Διοίκησης και Αποκέντρωσης ως Πρόεδρος, Οικονομίας και Οικονομικών, Εθνικής Άμυνας, Ανάπτυξης, Περιβάλλοντος, Χωροταξίας και Δημοσίων Έργων, Υγείας και Πρόνοιας, Γεωργίας, Πολιτισμού, Μεταφορών και Επικοινωνιών, Δημόσιας Τάξης, Εμπορικής Ναυτιλίας και Τύπου και Μέσων Μαζικής Ενημέρωσης.

Στο Κεντρικό Συντονιστικό Όργανο ΠΠ μετέχουν ο Γενικός Γραμματέας ΠΠ ως Πρόεδρος και οι Γενικοί Γραμματείς των υπουργείων.

Προϊστάμενος της Γενικής Γραμματείας ΠΠ είναι ο Γ. Γραμματέας ΠΠ. Στην ΓΓΠΠ λειτουργεί Κέντρο Επιχειρήσεων και Επιστημονικό & Ερευνητικό Κέντρο.  

Σχήμα 1: 
Απεικόνιση του οργανωτικού σχεδίου Πολιτικής Προστασίας της χώρας για την αντιµετώπιση φυσικών  κινδύνων, µε βάση το πρόσφατα αναµορφωµένο σχέδιο «Ξενοκράτης»
Η διαφοροποίηση μεταξύ επιπέδων διοίκησης φαίνεται καθαρά στην πρόνοια δημιουργίας υποδομών όπου ενώ σε επίπεδο Περιφέρειας θεσπίζεται ειδική Διεύθυνση υπαγόμενη απευθείας στον Γ. Γραμματέα της Περιφέρειας και σε επίπεδο Νομαρχίας δημιουργείται αυτοτελές γραφείο πολιτικής προστασίας στους Δήμους απλά δίνεται η δυνατότητα ίδρυσης αντιστοίχου Αυτοτελούς γραφείου. 

Επιπλέον, το κύριο όργανο συντονισμού σε επίπεδο Περιφέρειας είναι η Γ. Γραμματεία και ειδικά ο Γενικός Γραμματέας. Σε επίπεδο νομαρχίας και δήμου συνιστώνται Συντονιστικά Νομαρχιακά Οργανα (ΣΝΟ) και Συντονιστικά Τοπικά Οργανα (ΣΤΟ). Και εδώ υπάρχει ειδοποιός διαφορά μεταξύ νομού και δήμου αφού παρέχεται εξουσιοδότηση για την ρύθμιση της λειτουργίας μόνο των ΣΝΟ.

1.4 Σχέδια και Εγκύκλιοι
Την 3-4-2007 η ΓΓΠΠ για να βοηθήσει τους φορείς, αρχής γενομένης από τα Υπουργεία απέστειλε σχέδιο εγχειριδίου για την κατάστρωση των ειδικών σχεδίων, βάσει 25 απαιτήσεων σχεδίασης και 11 συντονιστικών οδηγιών που αναφέρονται στην Υ.Α. 1299/2003. Στο διαβιβαστικό υπογραμμίζεται ότι η μεν έκδοση των οδηγιών για την υλοποίηση των δράσεων πολιτικής προστασίας είναι αρμοδιότητα των υπηρεσιών της Κεντρικής Διοίκησης του φορέα σχεδίασης, εν τούτοις η «υλοποίηση τους δύναται να αποτελεί αρμοδιότητα συγκεκριμένων υπηρεσιών ή υπηρεσιών των Περιφερειών ή των ΟΤΑ Α’ και Β’ βαθμού, εφόσον έχει εκχωρηθεί η αρμοδιότητα σε αυτές».

Επίσης κατά καιρούς εκδίδονται εγκύκλιοι για την λήψη μέτρων για ειδικούς κινδύνους όπως οι πλημμύρες (4-10-2007), οι δασικές πυρκαγιές (8-3-2007) και οι χιονοπτώσεις και παγετό (24-10-2007) στις οποίες εμπεριέχονται αρμοδιότητες και οδηγίες για έργα, δράσεις και μέτρα πρόληψης, ανά φορέα και διοκητικό επίπεδο αλλά και για εθελοντικές οργανώσεις καθώς και ενέργειες ενημέρωσης του κοινού.

1.5 Ειδικοί Φορείς

1.5.1   Οργανισμός Αντισεισμικού Σχεδιασμού και Προστασίας (Ο.Α.Σ.Π.) 
Επειδή στην Ελλάδα, η σημαντικότερη από απόψεων επικινδυνότητας σε ανθρώπινες ζωές και υποδομές είναι οι σεισμοί και τα συγγενή φαινόμενα (όπως τσουνάμι και ηφαιστειακές εκρήξεις), λόγω μεγάλης συχνότητας εμφάνισης και καταστροφικού δυναμικού, η Πολιτεία πολύ νωρίς προνόησε για την σύσταση φορέων για την αντιμετώπιση έκτακτης ανάγκης. 

Ο Οργανισμός Αντισεισμικού Σχεδιασμού και Προστασίας (Ο.Α.Σ.Π.) αποτελεί τον συντονιστικό φορέα της αντισεισμικής πολιτικής στη χώρα και ιδρύθηκε με τον νόμο 1349 (ΦΕΚ 52, τ.Α, 25-4-1983). Σύμφωνα με το Άρθρο 2 του νόμου

1. Σκοπός του ΟΑΣΠ είναι η επεξεργασία και ο σχεδιασμός της αντισεισμικής πολιτικής της χώρας, στα πλαίσια των κυβερνητικών κατευθύνσεων, καθώς και ο συντονισμός των ενεργειών δημόσιου και ιδιωτικού δυναμικού για την εφαρμογή της πολιτικής αυτής.

2. Για την πραγμάτωση του σκοπού αυτού ο ΟΑΣΠ συντάσσει τα απαιτούμενα προγράμματα, κατευθύνει και συντονίζει το έργο της αντισεισμικής άμυνας της χώρας κατά την προσεισμική και σεισμική περίοδο, καθώς και το έργο ανασυγκρότησης κατά τη μετασεισμική περίοδο. Για το σκοπό αυτό ο ΟΑΣΠ συνεργάζεται στο εσωτερικό και στο εξωτερικό με το σχετικό ερευνητικό δυναμικό (κέντρα ερευνών, Πανεπιστήμια, επιστημονικούς και κοινωνικούς φορείς, ειδικούς επιστήμονες, κ.λ.π.) και με φορείς του δημοσίου και ιδιωτικού τομέα, που έχουν δραστηριότητα σε σχετικά θέματα.

Στο Άρθρο 11 καθορίζονται θέματα Οργάνωσης και Προσωπικού, περιλαμβανομένων των σχέσεων του ΟΑΣΠ με την Τοπική Αυτοδιοίκηση. 

Σε κάθε κεντρική υπηρεσία Υπουργείου ή αποκεντρωμένη δημόσια υπηρεσία ή  οργανισμό ή δημόσια επιχείρηση ή επιχείρηση κοινής ωφέλειας μπορεί να ιδρυθεί μετά από πρόταση του ΟΑΣΠ, ιδιαίτερη οργανική μονάδα αντισεισμικής προστασίας που λειτουργεί σε μόνιμη βάση σε Γραφείο ή Τμήμα ή Διεύθυνση κατά περίπτωση και έχει την αρμοδιότητα για την υλοποίηση της αντισεισμικής πολιτικής στους τομείς δραστηριότητας της αντίστοιχης υπηρεσίας ή του οργανισμού.

Μέσα στα πλαίσια αυτής της νομοθετικής πρόβλεψης οι Νομαρχιακές Αυτοδιοικήσεις ιδρύουν και λειτουργούν Τομείς Αντισεισμικού Σχεδιασμού και Προστασίας (Τ.Α.Σ.Π.). Ακόμη, 

Με Προεδρικό Διάταγμα, που εκδίδεται  με πρόταση των Υπουργών Εσωτερικών και Δημοσίων Έργων, μπορεί μετά από κάθε πρόταση του αντίστοιχου Δημοτικού Συμβουλίου, να ιδρυθεί σε Οργανισμούς Τοπικής Αυτοδιοίκησης πρωτευουσών νομών και σε μεγάλους δήμους ιδιαίτερη οργανική μονάδα με αντικείμενο την αντισεισμική προστασία σύμφωνα με τα σχετικά προγράμματα ή σχέδια. Με το Διάταγμα αυτό καθορίζεται κατά συγκεκριμένο ΟΤΑ το είδος της οργανικής μονάδας, η στελέχωση και οργάνωσή της και κάθε αναγκαία λεπτομέρεια.

Μέσα στα πλαίσια αυτής της νομοθετικής πρόβλεψης ορισμένοι Δήμοι της χώρας έχουν  ιδρύσει και λειτουργούν Γραφεία Αντισεισμικού Σχεδιασμού και Προστασίας.
Η υπ. αριθ. 466/99 Νομική Γνωμάτευση του Νομικού Συμβουλίου του Κράτους Τμήμα Δ’,  Συνεδρίαση της 1-12-1999, που έγινε δεκτή από τον τότε Υπουργό ΠΕΧΩΔΕ, ξεκαθάρισε την κατανομή αρμοδιοτήτων μεταξύ της Γενικής Γραμματείας Πολιτικής Προστασίας και άλλων υπηρεσιών, όπως ο Ο.Α.Σ.Π. κλπ. Η εν λόγω γνωμάτευση καταλήγει ότι η ΓΓΠΠ ως προκείμενο όργανο συνεργάζεται με τους διάφορους φορείς μεταξύ των οποίων και ο ΟΑΣΠ, μετά τη διεξαγωγή από αυτούς ερευνών, αξιοποιεί τα πορίσματα και τις πολιτικές των φορέων αυτών «και τα ενσωματώνει στη γενικότερη στρατηγική της πολιτικής προστασίας» και περαιτέρω αναθέτει στους φορείς αυτούς επιμέρους θέματα και συντονίζει τη δράση τους κατά τη διάρκεια της αντιμετώπισης του φαινομένου».

Ο ΟΑΣΠ με σχετικό έγγραφό του προς τη Δ/ση Εποπτείας Νομικών Προσώπων του ΥΠΕΧΩΔΕ/ ΓΓΔΕ έθεσε το 1999 το παραπάνω ερώτημα ζητώντας αποσαφήνιση των αρμοδιοτήτων και ευθυνών των σε ότι αφορά στην εμπλοκή του στη διαχείριση των έκτακτων αναγκών που προκύπτουν από σεισμό. Ενόψει των ανωτέρω η απάντηση στο γενικά τιθέμενο ερώτημα, κατά την ομόφωνη άποψη του Τμήματος, είναι ότι η διαχείριση των έκτακτων γεγονότων που  προκύπτουν από τους σεισμούς, ανήκει στη Γενική Γραμματεία Πολιτικής Προστασίας.
Διεθνώς γίνεται προσπάθεια μείωσης του σεισμικού κινδύνου με άξονες δράσης που κινούνται σε τρείς κύριες κατευθύνσεις: (1) δόμηση αντισεισμικών κατασκευών, (2) επεξεργασία και εφαρμογή σχεδίων αντισεισμικής προστασίας, και (3) ενημέρωση και εκπαίδευση του πληθυσμού. Στην Ελλάδα η προσπάθεια μείωσης του σεισμικού κινδύνου βασίζεται επίσης σ’ αυτούς τους τρείς άξονες δράσης. Ειδικότερα, η δόμηση αντισεισμικών κατασκευών βασίζεται στον Αντισεισμικό Κανονισμό (ΑΚ), ο οποίος είναι τεχνικός νόμος του κράτους (ΦΕΚ 2184/Β/20-12-99 όπως τροποποιήθηκε στο ΦΕΚ 1154/Β/12-8-03) και αποτελεί έναν από τους θεμελιώδεις θεσμούς για την αντισεισμική άμυνα της χώρας. Ο στόχος κάθε ΑΚ είναι να προσφέρει συστηματοποιημένες τεχνικές διατάξεις για τη δόμηση αντισεισμικών τεχνικών κατασκευών. 

Το σχέδιο «Ξενοκράτης» εξειδικεύεται για την αντισεισμική προστασία στο σχέδιο ΞΕΝΟΚΡΑΤΗΣ-ΣΕΙΣΜΟΙ. Αυτό σε κεντρικό επίπεδο περιλαμβάνει βασικές αρχές και δράσεις που εξειδικεύονται σε επίπεδο νομαρχίας. Ο Ο.Α.Σ.Π. από χρόνια εφαρμόζει πρόγραμμα συνεχούς συνεργασίας με τις Νομαρχιακές Αυτοδιοικήσεις για την εκπόνηση επικαιροποιημένου και ρεαλιστικού τοπικού σχεδίου ΞΕΝΟΚΡΑΤΗΣ – ΣΕΙΣΜΟΙ, παρέχοντας για το σκοπό αυτό τεχνογνωσία και εμπειρία προς τις Νομαρχιακές Αυτοδιοικήσεις. Επίσης, ο Ο.Α.Σ.Π συνεργάζεται συνεχώς επί χρόνια τόσο με τις Νομαρχιακές Αυτοδιοικήσεις όσο και με άλλους ΟΤΑ σε προγράμματα ενημέρωσης-εκπαίδευσης σε θέματα αντισεισμικής προστασίας. 

1.5.2 Εθνικό Κέντρο Επιχειρήσεων Υγείας (ΕΚΕΠΥ)
Αντίστοιχη ειδική αντιμετώπιση, όχι όσον αφορά ένα συγκεκριμένο φυσικό κίνδυνο αλλά όσον αφορά ένα συγκεκριμένο αντικείμενο δράσης για την προστασία των πολιτών δηλαδή της παροχής υγειονομικής περίθαλψης κατά και αμέσως μετά την εκδήλωση του φυσικού κινδύνου.

Υπάρχει και λειτουργεί στο Υπουργείο Υγείας και Κοινωνικής Αλληλεγγύης (ΥΥΚΑ) το Εθνικό Κέντρο Επιχειρήσεων Υγείας (ΕΚΕΠΥ) που έχει και την ευθύνη αντιμετώπισης των συνεπειών ατυχημάτων ή συμβάντων χημικού, βιολογικού, ραδιολογικού ή πυρηνικού (ΧΒΡΠ) χαρακτήρα καθώς επίσης και τρομοκρατικών ενεργειών με χημικά, βιολογικά, ραδιολογικά ή πυρηνικά όπλα ή όπλα μαζικής καταστροφής.  Σκοπός του Κέντρου είναι ο συντονισμός της λειτουργίας των υποσυστημάτων του Τομέα Υγείας για την υλοποίηση δράσεων σχετικών με τη δημόσια υγεία και την αντιμετώπιση εκτάκτων συνθηκών. Παράλληλα ενισχύεται το Εθνικό Κέντρο Επιχειρήσεων Υγείας με έδρα την Αθήνα, με τη δημιουργία 4 Περιφερειακών Κέντρων στα αστικά κέντρα όπως στη Θεσσαλονίκη, στη Λάρισα, στην Πάτρα και στο Ηράκλειο, με αρμοδιότητες σύμφωνες με τις επτά νέες υγειονομικές περιφέρειες
Το ΕΚΕΠΥ έχει καταρτίσει ειδικά σχέδια δράσης, ανάλογα του «Ξενοκράτη», με κωδικές ονομασίες «Φιλοκτήτης»  για ΧΒΡΠ συμβάντα, «Αρτεμις» για πανδημίες, «Περσέας» για την ετοιμότητα των νοσοκομειακών μονάδων κ.α. Υπάρχει επίσης και το σχέδιο «Σώστρατος» που αφορά ειδικά τους σεισμούς και έχει ως σκοπό:

· να σωθούν ζωές

· να μειωθεί στο ελάχιστο ο αντίκτυπος της εκάστοτε σεισμικής καταστροφής στη δημόσια υγεία

· να ελαχιστοποιηθεί η αναταραχή τόσο στις υπηρεσίες υγείας όσο και σε άλλες ζωτικές υπηρεσίες ώστε να συνεχίσουν τις δραστηριότητες τους

· να συνεργαστούν έγκαιρα και εύρυθμα όλοι οι εμπλεκόμενοι φορείς   

1.6 Η Διεθνής Εμπειρία

Μία πρώτη, συνοπτική διερεύνηση της διεθνούς εμπειρίας στην επιλογή της βαθμίδας παροχής υπηρεσιών σε αυτό τον τομέα, προκειμένου να παρουσιάσει ενδεχόμενες «βέλτιστες πρακτικές» σε επίπεδο ΕΕ ή παραδείγματα σε συγκεκριμένα κράτη-μέλη ως προς τις οργανωτικές και επιχειρησιακές δομές για την αντιμετώπιση φυσικών κινδύνων, ειδικά σε επίπεδο τοπικής αυτοδιοίκησης ανέδειξε τα εξής:

· Στις ΗΠΑ, οι δήμοι καλούνται να παρέχουν υπηρεσίες κάλυψης της ασφάλειας των πολιτών από φυσικούς κινδύνους που περιλαμβάνουν όλες τις φάσεις πρόληψης, αντιμετώπισης και επαναφοράς αλλά και τις απαραίτητες υποστηρικτικές μελέτες και καταγραφές. Οι Πολιτείε επίσης καλούνται να αναλάβουν υποστηρικτές δράσεις αλλά και να μεσολαβήσουν προς τους Ομοσπονδιακούς φορείς και κυριώς τον Ομοσπονδιακό Οργανισμό για Αντιμετώπιση Εκτάκτων Καταστάσεων (Federal Emergency Management Agency, FEMA) για την άντληση οικονομικών πόρων. Μετά την 11-9-2001 η FEMA  εντάχτηκε στο Υπουργείο Ασφάλειας της Χωρας (Department of Homeland Security) χάνοντας έτσι την ανεξαρτησία λειτουργίας της αλλά και ταυτόχρονα την αποτελεσματικότητα της.

· Στην Ελβετία, η Ομοσπονδιακή Κυβέρνηση, μέσω ειδικής επιτροπής όπου συμμετέχουν τα καντόνια, συντονίζει τις δράσεις των τοπικών και δημοτικών οργάνων Α’ και Β΄ επιπέδου να εκτελούν τις αποφάσεις των ανώτερων οργάνων. 

· Στην Γερμανία η βασική σχεδίαση και ευθύνη έχουν τα κρατίδια. Οι δήμοι καλούνται να παρέχουν τις υπηρεσίες στους δημότες τους καλύπτοντας επιπλέον τα έξοδα τόσο των δικών τους  όσο και του δήμου γενικά.

· Η Γαλλία έχοντας μια παράδοση και προτίμηση στην κεντρική διοίκηση έχει εναποθέσει την οργάνωση της πορστασίας των πολιτών σε κεντρικά όργανα το οποία να επεξεργαζόταν χάρτες  επικινδυνότητας προς καθοδήγηση των δήμων. Εντούτοις σήμερα υπάρχουν μόνο για 500 από τις 13000 περιπού δημοτικές περιοχές.

· Αντιθέτως στην Νότιο Αφρική, η κεντρική διοίκηση κράτησε για τον εαυτό της μόνο τον γενικό σχεδιασμό και την διασφάλιση και εφαρμογή σε δημοτικά κέντρα. Η σύνδεση γίνεται μέσω κέντρων σε επίπεδο νομού/περιφέρειας. 

Σε επίπεδο Ευρωπαϊκής Ενωσης υπάρχει ο Μηχανισμός Πολιτικής Προστασίας καρδιά του οποίου είναι το Κέντρο Παρακολούθησης και Πληροφόρησης (Monitoring and Information Center – MIC). Ο Μηχανισμός Πολιτικής Προστασίας υπάγεται στην Γενική Διεύθυνση Περιβάλλοντος, δεν διαθέτει όμως δική του τεχνική υποδομή πέραν αυτής της αποστολής προειδοποιήσεων αλλά δρά σαν κομβικό σημείο μεταξύ των κρατών-μελών και κατά περίπτωση και ειδικών τεχνικών και επιστημόνων.    
Συμπερασματικά θα μπορούσε κανείς να πεί ότι δεν υπάρχει γενικά αποδεκτός κανόνας για την συμμετοχή των ΟΤΑ Α’ και Β’ βαθμίδος στην προστασία από ισχυρά φυσικά φαινόμενα επειδη ως φαίνεται οι τοπικές συνθήκες διαφέρουν σημαντικά.  

1.7 Η σημερινή κατάσταση

Με την εγκύκλιο της 3-4-2007 ο Γενικός Γραμματέας ζήτησε από τα εμπλεκόμενα υπουργεία την  επίσπευση της κατάρτησης των ειδικών σχεδίων δράσης. 

Την 3-4-2007 η ΓΓΠΠ για να βοηθήσει τους φορείς, αρχής γενομένης από τα Υπουργεία απέστειλε σχέδιο εγχειριδίου για την κατάστρωση των ειδικών σχεδίων, βάσει 25 απαιτήσεων σχεδίασης και 11 συντονιστικών οδηγιών που αναφέρονται στην Υ.Α. 1299/2003. Στο διαβιβαστικό υπογραμμίζεται ότι η μεν έκδοση των οδηγιών για την υλοποίηση των δράσεων πολιτικής προστασίας είναι αρμοδιότητα των υπηρεσιών της Κεντρικής Διοίκησης του φορέα σχεδίασης, εν τούτοις η «υλοποίηση τους δύναται να αποτελεί αρμοδιότητα συγκεκριμένων υπηρεσιών ή υπηρεσιών των Περιφερειών ή των ΟΤΑ Α’ και Β’ βαθμού, εφόσον έχει εκχωρηθεί η αρμοδιότητα σε αυτές».

Μια πρώτη κριτική εξέταση του σχεδίου δίνεται στο Παράρτημα ΙΙ.
Σήμερα υπάρχουν και λειτουργούν γραφεία σε νομαρχίες και σε δήμους κυρίως μεγάλους. Μια πρώτη καταγραφή των γραφείων αυτών μέσω διαδικτύου δίνεται στο Παράρτημα ΙΙΙ όπου φαίνονται τα πολλά κενά τουλάχιστον στην παρεχόμενη πληροφόρηση του κοινού για πρόσβαση σε τηλέφωνα και στοιχεία μιας κατεξοχήν κρίσιμης υπηρεσίας.
Η πρόσφατη εμπειρία των δασικών πυρκαγιών του Αυγούστου του 2007 ανέδειξε τις αδυναμίες και δυσλειτουργίες του συστήματος. Η ανάλυση των αποφάσεων και των γεγονότων στις δύσκολες εκείνες μέρες αναμένεται να δώσει πολύτιμες πληροφορίες για τα κενά και τις ελλείψεις που θα πρέπει οπωσδήποτε να καλυφθούν στο εγγύς μέλλον. Ολες οι μέχρι στιγμής ενδείξεις όμως οδηγούν στο συμπέρασμα ότι δεν υπήρξε ένας αποτελεσματικός μηχανισμός που εξασφάλιζε την ασφάλεια των πολιτών. Το σημερινό σύστημα που βασίζεται στις δυνατότητες και ικανότητες της κεντρικής διοίκησης και των τοπικών φορέων της Περιφέρειας και των νομαρχιών αποδείχτηκε ανεπαρκές. Καλούνται λοιπόν οι πρωτοβάθμιοι ΟΤΑ να αποφασίσουν ποιες και πόσες ευθύνες πράγματι θέλουν και μπορούν να αναλάβουν παρέχοντας τα ταυτόχρονα τα εχέγγυα μιας υπεύθυνης και αποτελεσματικής δράσης στον τομέα της πολιτικής προστασίας. Η ευθύνη είναι μεγάλη αλλά εξίσου μεγάλη είναι και η υποχρέωση τους να διαφυλάξουν τις ζωές και τις περιουσίες των δημοτών τους και του περιβάλλοντος.
1.8 Μια Πρώτη Αξιολόγηση του Νομικού Πλαισίου
Ο νόμος 3013/2002 και η Υπουργική Απόφαση 1299/2003 αποτελούν το βασικό νομοθετικό πλαίσιο Πολιτικής Προστασίας της χώρας και συνιστούν μια σύγχρονη πρόταση, που  βρίσκεται σε αρμονία με τις ευρωπαϊκές και διεθνείς πρακτικές. 

Εντούτοις έστω και μία ανάλυση σε γενικές γραμμές του βασικού πλαισίου από την οπτική γωνία της Τοπικής Αυτοδιοίκησης Α’ βαθμού αναδεικνύει προβλήματα (δες Παράρτημα Ι) που πιθανόν να προέκυψαν από την πολύ μικρή συμμετοχή των δήμων (και της ΚΕΔΚΕ) στην επεξεργασία του και που μπορούν να συνοψιστούν στα εξής:

· Η πληρότητα του νομικού πλαισίου σε επίπεδο ΟΤΑ Α΄ βαθμού δεν είναι ικανοποιητική

· Η διαφοροποίηση αρμοδιοτήτων μεταξύ ΟΤΑ Α’ και Β’ βαθμίδος δεν μπορεί να στηρίζεται μόνο στο κριτήριο της γεωγραφικής διάστασης

· Δεν υπάρχει διαφοροποίηση ούτε μεταξύ δήμων οι οποίοι προφανώς διαφέρουν σημαντικά όσον αφορά το μέγεθος και τις δυνατότητες
· Δεν διευκολύνει-νομιμοποιεί την συνεργασία δήμων για την αντιμετώπιση συνθέτων φαινομένων

· Δεν εμπεριέχει την δυνατότητα εξέλιξης των δομών ώστε να ανταποκρίνεται σε αλλαγές των χαρακτηριστικών των δήμων αλλά και της αξιοποίησης νέων τεχνικών μέσων.

Εν κατακλείδι, αν και δεν έχουν εξαντληθεί οι δυνατότητες του υπάρχοντος νομικού πλαισίου, διαφαίνεται εντούτοις η ανάγκη επανεξέτασης του πλαισίου ώστε να ανταποκρίνεται και να αξιοποιεί  καλύτερα τις νέες συνθήκες, ανάγκες και δυνατότητες των δήμων. 

Μέρος Β: Εκτίμηση Κινδύνου από Φυσικές Καταστροφές
Οι φυσικές καταστροφές προέρχονται από ποικιλία κινδύνων (α) γεωφυσικής προέλευσης όπως οι σεισμοί, οι κατολισθήσεις, οι εκρήξεις ηφαιστείων, τα τσουνάμι, (β) υδρολογικής προέλευσης που μπορεί να δημιουργούνται και από ακραία καιρικά φαινόμενα όπως οι πλημμύρες, (γ) μετεωρολογικής φύσεως όπως οι μεγάλες χιονοπτώσεις, η ξηρασία, οι καύσωνες και οι παγετοί. Φυσικές καταστροφές δημιουργούνται και (δ) από μεγάλες δασικές πυρκαγιές. Ειδικότερα:

Σεισμοί (earthquakes) και συνοδά φαινόμενα, όπως η ρευστοποίηση του εδάφους (soil liquefaction), οι καταπτώσεις βράχων (rock falls) και οι συνσεισμικές κατολισθήσεις (co-seismic landslides).

Ηφαιστειακές εκρήξεις (volcanic eruptions) και συνοδά φαινόμενα, όπως η πτώση τέφρας (tephra falls), οι ηφαιστειακοί σεισμοί (volcanic earthquakes), οι ροές λάβας (lavas flows), οι ηφαιστειακές λασπορροές (volcanic mudflows ή lahars), και η έκλυση δηλητηριωδών αερίων (release of poisoned gases).

Κατολισθήσειs (landslides) που προκαλούνται λόγω βαρυτικής ολίσθησης εδαφών, αλλά επίσης μπορούν να διεγερθούν και από σεισμούς και έντονη βροχόπτωση.

Τσουνάμι (tsunami) ή θαλάσσια κύματα βαρύτητας (gravity sea-waves) ή παλιρροϊκά κύματα, που προκαλούνται από μεγάλους σεισμούς, ηφαιστειακές εκρήξεις ή κατολισθήσεις που γίνονται σε υποθαλάσσιο περιβάλλον

Πλημμύρες που προέρχονται από έντονες βροχοπτώσεις ή το λυώσιμο του χιονιού την άνοιξη και μπορούν να προκαλέσουν κατολισθήσεις και μεταφορά φερτών (λάσπης ή και άλλων αντικειμένων).
Ξηρασία που προέρχεται από μεγάλες περιόδους ανομβρίας που εκτός των επιπτώσεων στην γεωργία και την παραγωγή ενέργειας από υδροηλεκτρικά εργοστάσια ενισχύει και την πιθανότητα δασικών πυρκαγιών.

Ακραία καιρικά φαινόμενα που περιλαμβάνουν ακραίες ανεμολογικές συνθήκες όπως ανεμοθύελλες, ανεμοστρόβιλοι, έντονα κατακρημνίσματα όπως βροχοπτώσεις, χιονοπτώσεις και χαλαζοπτώσεις, ακραίες θερμοκρασίες όπως καύσωνες και, παγετοί.

Δασικές Πυρκαγιές – Οι βραχυχρόνιες επιπτώσεις αφορούν κυρίως την τοπική πανίδα και χλωρίδα ενώ μακροχρόνια θα έπρεπε να στρέψει κανείς το βλέμμα του στην επιβάρυνση προστατευόμενων περιοχών, και την καταστροφή του πολιτισμικού και οικονομικού αποθέματος καθώς και τις εγκαταστάσεις. 

Τέλος, πρόσφατα έχει γίνει ευρέως αντιληπτό ότι έχει ήδη ξεκινήσει μια αισθητή,  ανθρωπογενής μεταβολή του κλίματος που θα έχει πολλαπλές επιπτώσεις σε βάθος δεκαετιών άμεσα στις ατμοσφαιρικές συνθήκες και έμμεσα σε όλους τους τομείς της ανθρώπινης δραστηριότητας (γεωργία, χρήση ενέργειας, υδατικοί πόροι κλπ) αλλά και το φυσικό περιβάλλον με επιδείνωση της ερημοποίησης, μείωση της βιοποικιλότητας, και των πάγων στις αλπικές και πολικές περιοχές. 

Θα πρέπει στο σημείο αυτό να γίνει μία αναφορά στις επιμέρους έννοιες που συνθέτουν μία εκτίμηση κινδύνων από φυσική και από τεχνολογική καταστροφή. Η εκτίμηση αυτή απαιτεί την γνώση τόσο της επικινδυνότητας όσο και της τρωτότητας οι οποίες δεν είναι ταυτόσημες και που ορίζονται παρακάτω: 

Επικινδυνότητα (hazard) : Η έννοια αυτή αναφέρεται στην πιθανότητα εμφάνισης κάποιου μελλοντικού φυσικού γεγονότος (π.χ. σεισμός), με δυνητικές βλαβερές συνέπειες, και όχι στα αποτελέσματα που αυτό θα μπορούσε να προκαλέσει.

Τρωτότητα (vulnerability): Ο όρος τρωτότητα περιγράφει το πόσο ευάλωτο είναι το ανθρωπογενές περιβάλλον σε έναν επικίνδυνο φυσικό φαινόμενο. Για παράδειγμα,  η ενδεχόμενη καταστροφή που θα υποστεί μία περιοχή στην οποία γίνεται ισχυρός σεισμός εξαρτάται τόσο από τους φυσικούς παράγοντες που καθορίζουν τον σεισμό, π.χ. μέγεθος, επίκεντρο, εστιακό βάθος, τρόπος ακτινοβόλησης της σεισμικής ενέργειας, κλπ., όσο και από παράγοντες που χαρακτηρίζουν το ανθρωπογενές περιβάλλον στην απειλούμενη περιοχή, π.χ. η ποιότητα των κατασκευών, η πληθυσμιακή πυκνότητα, η ύπαρξη μη προληπτικών μέτρων, και το οικονομικό επίπεδο της περιοχής. Το σύνολο αυτών των τελευταίων παραγόντων περιγράφεται με τον όρο τρωτότητα. 
Τα αναμενόμενα αρνητικά αποτελέσματα που συνεπάγεται ένα συγκεκριμένο φυσικό γεγονός (π.χ. σεισμός) αποτελούν τον κίνδυνο (risk). Ο  φυσικός κίνδυνος μπορεί να εκτιμηθεί λαμβάνοντας υπόψη τον συνδυασμό της επικινδυνότητας και της τρωτότητας της περιοχής και τη συνολική οικονομική αξία που είναι εκτεθειμένη στην σεισμική δράση.

Η χαρτογράφηση κινδύνων -κυρίως η «δυναμική» χαρτογράφηση, που έχει τη δυνατότητα να προσαρμόζεται στις περιβαλλοντικές και κλιματολογικές αλλαγές- είναι ίσως το βασικότερο στοιχείο για έναν ορθολογικό σχεδιασμό, που θα οδηγήσει στη σωστή στελέχωση των αρμόδιων οργάνων και στη σωστή κατανομή και διαχείριση των πόρων και των μέσων πολιτικής προστασίας. 

Το σχέδιο «Ξενοκράτης» ορίζει ρητά ότι η χαρτογράφηση κινδύνων είναι υποχρέωση των Περιφερειών και των Νομαρχιακών Αυτοδιοικήσεων. 

Η υλοποίηση αυτής της διάταξης δεν έχει ακόμη προχωρήσει πέραν του εθνικού επιπέδου που έχει ξεκινήσει η ΓΓΠΠ με την δημοσιοποίηση χαρτών επικινδυνότητας για τις δασικές πυρκαγιές και τους σεισμούς. Η εξειδίκευση της αποτύπωσης σε επίπεδο Περιφέρειας και κυρίως σε επίπεδο Νομαρχίας δεν έχει προχωρήσει με κάποιες εξαιρέσεις κυρίως όσον αφορά τον σεισμικό κίνδυνο. Η ύπαρξη στοιχείων και εκτιμήσεων των όλων κινδύνων είναι προφανώς αναγκαία για την αντιμετώπιση τους  και θα πρέπει να προχωρήσει σε νομαρχιακό επίπεδο με την εποπτεία της Γενικής Γραμματείας ΠΠ και εν συνεχεία βάσει αυτού σε επίπεδο ΟΤΑ Α’ βαθμού. 

Η χαρτογράφηση κινδύνων θα πρέπει περιλαμβάνει ορισμούς, εκτίμηση της επικινδυνότητας ανά περιοχή, και καταγραφή (αριθμός, θέση, αξία) του πληθυσμού/υποδομών που κινδυνεύουν. Ετσι παραδείγματος χάρη, για τα ακραία καιρικά φαινόμενα, η χαρτογράφηση  θα περιλαμβάνει τα εξής θέματα: 

Ορισμός φαινομένου (κλίμακα έντασης)

· Ανεμοθύελλες, ανεμοστρόβιλοι

· Χιονοπτώσεις

· Καταιγίδες κλπ

Αποτύπωση των κλιματικών συνθηκών της περιοχής

· Εποχές εμφάνισης ακραίων καιρικών φαινομένων (ΑΚΦ)
· Προηγούμενες εμφανίσεις (ιστορικά), συχνότητα και ένταση
· Χάρτες επικινδυνότητας περιοχής ανά ΑΚΦ
Κατάλογος κτιρίων/υποδομών εν κινδύνω

· Δημόσια κτίρια και εγκαταστάσεις
· Ιδιωτικά
· Κρίσιμα κτίρια, όπως νοσοκομεία, σταθμοί παραγωγής ηλεκτρικής ενέργειας, κλπ
· Προστατευόμενες περιοχές
Εκτίμηση του πιθανού κόστους του κινδύνου

· Αποτύπωση προηγουμένων εμφανίσεων του φαινομένου
· Εκτίμηση σε οικονομικά μεγέθη των πιθανών ζημιών της σημερινής υποδομής
Μια διάσταση που αναδεικνύεται από την ανάλυση του φυσικού κινδύνου, τόσο από πλημμύρες όσο και από γεωφυσικά φαινόμενα, είναι η γεωγραφική κλίμακα των περιοχών επικινδυνότητας η οποία δεν συμβαδίζει σε πολλές περιπτώσεις με τα όρια των δήμων ή ακόμη και της νομαρχίας. Είναι προφανές ότι η κλίμακα και η έκταση της περιοχής χαρτογράφησης θα πρέπει να προσδιοριστεί με φυσικά και όχι διοικητικά κριτήρια). Παράδειγμα αποτελεί η εκτίμηση κινδύνου από πλημμύρες όπου η βροχόπτωση σε μία περιοχή μπορεί να δημιουργήσει κίνδυνο πλημμύρων σε άλλη ανάλογα με τις συνθήκες ροής των ποταμών. Ετσι η σωστή αντιμετώπιση κάποιων φυσικών επιπτώσεων μπορεί να επιβάλλει την συνεργασία ή και την συνένωση των φορέων πολιτικής προστασίας. 

Θα πρέπει λοιπόν να προηγηθεί η εκτίμηση των φυσικών παραμέτρων των κινδύνων, δηλαδή οι χάρτες επικινδυνότητας, ώστε να ληφθούν υπόψη στην προσπάθεια πιθανής ομαδοποίησης ή συνεργασίας δήμων προς επίτευξη ενός πιο αποτελεσματικού μηχανισμού για την προστασία των πολιτών. 

Ετσι ενδείκνυται η χαρτογράφηση να ξεκινήσει σε επίπεδο μεγέθους περιφέρειας και κλίμακα ανάλογα με τα φαινόμενα αυτά καθ’ εαυτά και να εξειδικευθεί σε λεπτομέρεια ανά ΟΤΑ Α’ και Β’ βαθμίδος. 
Στο Παράρτημα IΙ δίνονται λεπτομερείς περιγραφές (αλλά όχι χαρτογραφήσεις σε βάθος όπως αυτές έχουν περιγραφεί παραπάνω) της φυσικής διάστασης του κινδύνου από σεισμούς και πλημμύρες, τα πλέον συχνά και καταστρεπτικά φαινόμενα στον Ελληνικό χώρο. Δίνεται επίσης και μία περίληψη των κινδύνων που αναμένεται να προκύψουν από την κλιματική αλλαγή σε βάθος δεκαετιών. 

Μέρος Γ:  Πρόταση Οργανωτικής Δομής ΠΠ στους ΟΤΑ

. Κριτήρια Διαμόρφωσης Οργανωτικής Δομής
3.2.1 Οργανωτικές ανάγκες

Οι ανάγκες για οργανωτική συμμετοχή και ενεργοποίηση των ΟΤΑ στην αντιμετώπιση φυσικών κινδύνων μπορούν να διαχωριστούν ως προς τα είδη των φυσικών κινδύνων, τα επίπεδα σχεδιασμού και τα στάδια αντιμετώπισης.

α. Ως προς τα είδη των φυσικών κινδύνων:

Όπως προκύπτει από το Μέρος Β της παρούσας μελέτης, η άμεση ανάγκη για οργανωτική ενεργοποίηση των ΟΤΑ της χώρας αφορά στους εξής κινδύνους:

1. Δασικές Πυρκαγιές

2. Πλημμυρικά Φαινόμενα, κυρίως ως επακόλουθο ξαφνικών και έντονων βροχοπτώσεων 

3. Σεισμοί (επακόλουθο των οποίων είναι και το τσουνάμι που αφορά ορισμένες περιοχές)

4. Χιονοπτώσεις και Παγετοί

5. Κατολισθήσεις, φαινόμενο που συνδέεται άμεσα με τους κινδύνους 2 και 4.

Ο προσδιορισμός του βαθμού επικινδυνότητας διαφέρει μεν από Δήμο σε Δήμο, αλλά σε μικρότερο ή μεγαλύτερο βαθμό κάθε ΟΤΑ της χώρας οφείλει να οργανωθεί πρωτίστως ως προς αυτούς τους συγκεκριμένους φυσικούς κινδύνους.

β.  Ως προς τον σχεδιασμό για την αντιμετώπιση εκτάκτων αναγκών που προκύπτουν από τους ως άνω φυσικούς κινδύνους:

Ο στρατηγικός σχεδιασμός για την αντιμετώπιση φυσικών κινδύνων και ακόλουθων καταστροφών και καταστάσεων εκτάκτου ανάγκης προβλέπεται σε επίπεδο χώρας, δηλαδή σε κεντρικό κρατικό επίπεδο, και συντάσεται με τη συμβολή των αρμόδιων Υπουργείων υπό τον συντονισμό της Γενικής Γραμματείας Πολιτικής Προστασίας (ΓΓΠΠ) προκειμένου να είναι πλήρως εναρμονισμένος μεταξύ εμπλεκόμενων φορέων. Συντάσεται δε βάσει ενιαίων αρχών και παραμέτρων, αλλά ανά είδος φυσικού κίνδυνου (δεδομένου ότι τόσο οι δράσεις όσο και οι αρμοδιότητες των φορέων αλλάζουν ανάλογα με τον κίνδυνο).  Οι κανόνες εμπλοκής των διάφορων φορέων καθορίζονται από τον στρατηγικό σχεδιασμό. Σήμερα ο στρατηγικός σχεδιασμός σε επίπεδο χώρας βρίσκεται σε  εξέλιξη υπό τη μορφή σύνταξης και εναρμόνισης Ειδικών Σχεδίων Αντιμετώπισης (ΕΣΑ) για κάθε κίνδυνο με προτεραιότητα τους Σεισμούς και τις Πλημμύρες. Βάσει του στρατηγικού σχεδιασμού, θα ακολουθήσει ο επιχειρησιακός και ο τακτικός σχεδιασμός αντιμετώπισης από κάθε φορέα, συμπεριλαμβανομένης της Περιφερειακής και της Νομαρχιακής Διοίκησης. 

· Επομένως, οποιοδήποτε Σχέδιο Δράσης ή Οργανωτικός Μηχανισμός αντιμετώπισης φυσικών κινδύνων σε επίπεδο Δήμων οφείλει να συμβαδίζει με τα ΕΣΑ (στρατηγικό επίπεδο), δεδομένου δε ότι αυτά τελούν υπό διαμόρφωση οι Δήμοι θα πρέπει να συμβάλουν/συμμετέχουν στον προσδιορισμό των «κανόνων εμπλοκής» τους. Η συμβολή θα πρέπει να είναι αντίστοιχη και εναρμονισμένη με την συμβολή των Νομαρχιακών Αυτοδιοικήσεων και των Περιφερειών (που έχουν και την ευθύνη του επιχειρησιακού σχεδιασμού),  προς το αρμόδιο Υπουργείο Εσωτερικών το οποίο και έχει συστήσει αρμόδια Ομάδα Εργασίας. Ο συντονισμός της συμβολής των Δήμων θα μπορούσε να γίνει απο τη ΚΕΔΚΕ, εάν αυτό δεν γίνεται ήδη.

Ο επιχειρησιακός σχεδιασμός πραγματοποιείται σε επίπεδο Νομαρχιακής Αυτοδιοίκησης (ΝΑ) και Περιφέρειας. Οι Δήμοι και Κοινότητες συμβάλουν στον επιχειρησιακό σχεδιασμό της ΝΑ και σε εναρμόνιση με αυτόν έχουν την ευθύνη σύνταξης Μνημονίου Ενεργειών, το οποίο και θα πρέπει να αποτελεί αναπόσπαστο τμήμα του ΕΣΑ της νομαρχίας και, στη συνέχεια, της περιφέρειας. Το επόμενο βήμα (τακτικό επίπεδο), είναι η σύνταξη Σχεδίου Δράσης από τον Δήμο: καταγράφει τις ενέργειες ευθύνης του Δήμου εντός των διοικητικών του ορίων καθώς και όλες τις απαιτούμενες επιχειρησιακές διαδικασίες (operating procedures). 

Σε αυτό το σημείο τίθεται και το θέμα συντονισμού με τους άλλους εμπλεκόμενους φορείς (π.χ. αστυνομία, πυροσβεστική, κλπ) σε τοπικό επίπεδο οι οποίοι ακολουθούν τον δικό τους σχεδιασμό, καθώς και η συνεργασία με όμορους Δήμους. Η επίτευξη συντονισμού και εναρμόνισης απαιτεί Μνημόνιο Συνεργασίας βάσει του Σχεδίου Δράσης, μεταξύ του Δήμου και των λοιπών φορέων ή γειτονικών Δήμων. 

· Επομένως, ο Δήμος οφείλει να συντάξει Σχέδιο Δράσης για την αντιμετώπιση του κάθε φυσικού κινδύνου εντός των ορίων του, το οποίο καταγράφει τις ενέργειες που αναλαμβάνουν οι υπηρεσίες του, τις διαδικασίες υλοποίησης των ενεργειών αυτών, και τις διαδικασίες συντονισμού με τους άλλους εμπλεκόμενους φορείς σε τοπικό επίπεδο. Το ΣΔ θα πρέπει να εναρμονίζεται και να αποτελεί μέρος του ΕΣΑ της αντίστοιχης Νομαρχίας και να βασίζεται σε Μνημόνια Συνεργασίας με τους υπόλοιπους φορείς με τους οποίους απαιτείται συνεργασία και συντονισμός σε τοπικό επίπεδο.

· Η υποστήριξη της υλοποίησης του Σχεδίου Δράσης απαιτεί μια Οργανωτική Δομή σε αντίστοιχο επίπεδο με αυτό που υλοποιείται (Δήμος ή Κοινότητα ή ομάδες αυτών).

Το Σχέδιο Δράσης (αλλά και τα ΕΣΑ) δεν αποτελεί απλώς μια «τυποποιημένη» διοικητική αντίδραση. Θα πρέπει να βασίζεται σε μια επιστημονική εκτίμηση της τρωτότητας του ανθρωπογενούς και φυσικού περιβάλλοντος της συγκεκριμένης περιοχής και των αναμενόμενων αρνητικών επιπτώσεων ενός συγκεκριμένου φυσικού κινδύνου. Σύμφωνα με τη διεθνή πρακτική, οι αναλύσεις αυτές επιτρέπουν τη διαμόρφωση Σεναρίων Καταστροφής (ΣΚ) για μια ορισμένη περιοχή, δηλαδή μια λεπτομερή ποσοτική και ποιοτική προεκτίμηση της αναμενόμενης καταστροφής εξαιτίας ενός συγκεκριμένου φυσικού (αλλά και τεχνολογικού) γεγονότος.  Τα ΣΚ είναι αυτά που σε μεγάλο βαθμό προσδιορίζουν τις δράσεις αντιμετώπισης του κινδύνου τόσο προληπτικά όσο και επιχειρησιακά. Τα ΣΚ διαμορφώνονται για ευρύτερες περιοχές και αφορούν στο στρατηγικό σχεδιασμό,  η συμβολή όμως των ΟΤΑ είναι κρίσιμη ως προς την ακριβή καταγραφή των πραγματικών χρήσεων γής και οικονομικών δραστηριοτήτων (υπάρχουσων ή σε εξέλιξη ή υπό σχεδιασμό) καθώς και των λεγόμενων «γραμμών ζωής» (συστήματα παροχής ύδρευσης, ενέργειας, τηλεπικοινωνιών, μεταφορών) σε τοπικό επίπεδο.

· Επομένως, προϋπόθεση για αποτελεσματικά ΕΣΑ και Σχέδια Δράσης είναι η διαμόρφωση Σεναρίων Καταστροφής από τις κεντρικές και περιφερειακές υπηρεσίες ΠΠ. Σε κάθε περίπτωση, τα Σχέδια Δράσης της Τοπικής Αυτοδιοίκησης θα πρέπει να βασίζονται σε επιστημονική εκτίμηση της τρωτότητας της περιοχής για την οποία απαιτείται ακριβής καταγραφή χρήσεων γης, οικονομικών δραστηριοτήτων και «γραμμών ζωής». 

γ. Ως προς τα στάδια αντιμετώπισης των ως άνω φυσικών κινδύνων:

Η τοπική αυτοδιοίκηση σε επίπεδο Δήμων (και Κοινοτήτων) εμπλέκεται σε διαφορετικό βαθμό και με διαφορετικό τρόπο στα διάφορα στάδια αντιμετώπισης φυσικών κινδύνων, και για ορισμένα στάδια ανάλογα με το είδος του κινδύνου.

1. Πρόγνωση - Προειδοποίηση

Οι Δήμοι (και Κοινότητες) δεν εμπλέκονται στο στάδιο της πρόγνωσης αλλά, μέσω των Γραφείων Πολιτικής Προστασίας (ΠΠ) που διαθέτουν είναι οι τελικοί διοικητικοί αποδέκτες προειδοποιήσεων για φυσικούς κινδύνους που σχετίζονται με επικίνδυνα καιρικά φαινόμενα. Οι προειδοποιήσεις αυτές προέρχονται από τα αντίστοιχα Γραφεία ΠΠ της Νομαρχιακής Αυτοδιοίκησης ή από τις Διευθύνσεις ΠΠ της Περιφέρειας αλλά πολύ συχνά και από τους ΟΤΑ, ειδικά όσον αφορά στις δασικές πυρκαγιές για τις οποίες έχουν οργανωθεί σε αρκετούς δήμους και την πολύτιμη συμμετοχή εθελοντών ομάδες επιτήρησης και επιστασίας των δασικών περιοχών. 
Η ενημέρωση άλλων εμπλεκόμενων φορέων (π.χ. αστυνομία, τροχαία, πυροσβεστική, υπηρεσίες υγείας) σε τοπικό επίπεδο επίσης δεν αποτελεί ευθύνη του Δήμου καθώς προβλέπεται να γίνεται κάθετα με σχετικές προειδοποιήσεις από τις αντίστοιχες κεντρικές, περιφερειακές ή νομαρχιακές διοικήσεις τους, οι οποίες έχουν την τεχνική δυνατότητα πρόσβασης και σε τεχνολογίες τελευταίας γενιάς όπως τα δορυφορικά συστήματα παρακολούθησης. 

Η ΓΓΠΠ αναλαμβάνει επίσης την κεντρική ενημέρωση του κοινού μέσω δελτίων τύπου, αλλά βέβαια ο Δήμος οφείλει να έχει την ευθύνη της άμεσης ενημέρωσης των πολιτών του.

Επομένως, βάσει της πρόγνωσης/προειδοποίησης που λαμβάνει μέσω του ΓΠΠ, οργανωτική ευθύνη του Δήμου αποτελούν: 
(α) η ενεργοποίηση της κατάστασης ετοιμότητας των υπηρεσιών του, συμπεριλαμβανομένων των Τεχνικών Υπηρεσιών του και του τοπικού Συντονιστικού Οργάνου,

(β) η άμεση και λεπτομερής ενημέρωση των κατοίκων εντός των ορίων του, για ενέργειες (και οδηγίες) πρόληψης, αυτοπροστασίας και επίσης προς αποφυγή ενεργειών  που ενδεχομένως αυξάνουν τον κίνδυνο.
Προϋπόθεση αποτελεί η έγκαιρη και ακριβής προειδοποίηση του Δήμου από τη Νομαρχία ή Περιφέρεια.

Τα ως άνω δεν ισχύουν στην περίπτωση των σεισμών όπου δεν υπάρχει πρόγνωση.  

2. Πρόληψη

Όλα τα επίπεδα Διοίκησης και οι αντίστοιχοι φορείς έχουν συγκεκριμένες ευθύνες για λήψη μέτρων πρόληψης καταστροφών από φυσικούς κινδύνους, και η υλοποίηση των μέτρων από κάθε αρμόδιο φορέα αποτελεί προϋπόθεση για την αποτελεσματικότητα των μέτρων των λοιπών φορέων. Οι ΟΤΑ εμπλέκονται ως εξής:

Για τις δασικές πυρκαγιές:

· Έργα αντιπυρικής προστασίας δασών και δασικών εκτάσεων εντός ορίων του δήμου (καθόλη τη διάρκεια του χρόνου)

· Συνεργασία με την τοπική Δασική Υπηρεσία για τη συντήρηση και βελτίωση του δασικού οδικού δικτύου (με το πέρας των εαρινών βροχοπτώσεων)

· Διαμόρφωση και εκτέλεση προγράμματος καθαρισμού βλάστησης σε περιοχές ιδιοκτησίας του δήμου ή της κοινότητας (πάρκα, άλση, κατασκηνώσεις, κλπ), καθώς και στη ζώνη μίξης δασών-οικισμών σε συνεργασία και καθ’ υπόδειξη της Περιφερειακή Δασική Υπηρεσίας.

· Απομάκρυνση καθαρισμού βλάστησης που διενεργείται για τον ίδιο λόγο από άλλους ιδιοκτήτες χώρων (π.χ, ιδιώτες, άλλους δημόσιους φορείς)

· Μέτρα για αποφυγή πρόκλησης πυρκαγιάς από τη λειτουργία Χώρων Εναπόθεσης Απορριμμάτων, ειδικά των ανεξέλεγκτων, που ανήκουν στους ΟΤΑ

· Ενημέρωση για προληπτική απαγόρευση κυκλοφορίας σε συνέχεια απόφασης Συντονιστικών Νομαρχιακών Οργάνων (ΣΝΟ)

· Εισήγηση προς ΣΝΟ για συμπληρωματικές δράσεις επιτήρησης δασών κατά την αντιπυρική περίοδο

Για τις πλημμύρες:

· Μελέτες κατασκευής αντιπλημμυρικών έργων προς ένταξη στα οικεία Περιφερειακά Προγράμματα

· Έλεγχος και συντήρηση όλων των αντιπλημμυρικών έργων αρμοδιότητας ΟΤΑ κατά προτεραιότητα σε περιοχές καταγεγραμμένες ως επικίνδυνες για πρόκληση ζημιών

· Εισήγηση προς Υπηρεσίες Νομαρχίας και Περιφέρειας για έλεγχο και προληπτικό καθαρισμό των κοιτών των ρεμάτων

· Απομάκρυνση εντός του αστικού χώρου ΟΤΑ όλων των απορριμμάτων και φερτών υλικών από δρόμους και κοινόχρηστους χώρους

· Έλεγχος και εφαρμογή νομοθεσίας σε συνεργασία με τοπική Αστυνομική Υπηρεσία σε υπό ανέγερση οικοδομές σχετικά με την εναπόθεση οικοδομικών υλικών σε δρόμους, κοινόχρηστους και άλλους επικίνδυνους χώρους
· Απομάκρυνση οχημάτων σταθμευμένων πλησίον της κοίτης ρευμάτων και γενικότερα κυκλοφοριακές ρυθμίσεις 

Για χιονοπτώσεις και παγετούς:

· Σχεδιασμός και εκτέλεση προγραμμάτων αποχιονισμού και αντιμετώπιση προβλημάτων από παγετό στο εσωτερικό οδικό δίκτυο των Δήμων και Κοινοτήτων (αρμοδιότητα των Τεχνικών Υπηρεσιών τους). Συντονισμός με τον αντίστοιχο σχεδιασμό σε Νομαρχιακό και Περιφερειακό επίπεδο.

· Προμήθεια και ετοιμότητα (συντήρηση) υλικών και μέσων βάσει του ως άνω σχεδιασμού (π.χ. εργοτάξιο αποχιονισμού, αποθήκη άλατος, ρυμουλκά κλπ). Αντίστοιχη στελέχωση.

· Συντονισμός με τα τοπικά Τροχαία τμήματα της ΕΛΑΣ, για θέματα απαγόρευσης κυκλοφορίας, ακινητοποίησης οχημάτων και θέσεων στάθμευσης στο πρωτεύον εθνικό οδικό δίκτυο αλλά και στο εσωτερικό οδικό δίκτυο του δήμου

· Σχεδιασμός για την απομάκρυνση ακινητοποιημένων οχημάτων από το οδικό δίκτυο ευθύνης συντήρησης του Δήμου (συνεπάγεται μίσθωση γερανοφόρων ρυμουλκών από το Δήμο ή συνεργασία με Νομαρχία για διάθεση τέτοιων μισθωμένων οχημάτων)

· Συντονισμός με Νομαρχία, Πυροσβεστική και ΕΚΑΒ για τον απεγκλωβισμό και διάσωση οδηγών και επιβατών

Για σεισμούς:

Στην περίπτωση των σεισμών και των δευτερογενών συνεπειών τους, το στάδιο της πρόληψης αφορά κυρίως στο σχεδιασμό της αντισεισμικής πολιτικής σε επίπεδο χώρας και κυρίως σε επίπεδο νομαρχίας, και την υλοποίηση αντίστοιχων προγραμμάτων φορέων και διάφορων διοικητικών μονάδων, την ευθύνη σύνταξης και συντονισμού των οποίων έχει ο ΟΑΣΠ. 

Ειδικά για τους ΟΤΑ, η πρόληψη αφορά στον Σχεδιασμό Αντισεισμικής Προστασίας 

· είτε μέσω λειτουργίας Γραφείου Αντισεισμικού Σχεδιασμού και Προστασίας σε επίπεδο ΟΤΑ (όπου υπάρχει, ισχύει για πρωτεύουσες νομών και μεγάλους δήμους)

· είτε μέσω συντονισμού με τον Τομέα Αντισεισμικού Σχεδιασμού και Προστασίας (ΤΑΣΠ) που υπάρχει σε επίπεδο Νομαρχίας

Επομένως, οι Δήμοι και οι Κοινότητες έχουν συγκεκριμένες ευθύνες για τη λήψη μέτρων πρόληψης φυσικών κινδύνων, για την υλοποίηση των οποίων απαιτείται σχεδιασμός, υλικά, μέσα, στελέχωση και οργάνωση. Επιπλέον απαιτείται συντονισμός με άλλους φορείς σε τοπικό επίπεδο καθώς και άμεσος συντονισμός με τη Νομαρχιακή Αυτοδιοίκηση (και μέσω αυτής με την Περιφέρεια). Μια οργανωτική δομή για την αντιμετώπιση φυσικών κινδύνων θα πρέπει να υποστηρίζει την αποτελεσματικότητα αυτού του συντονισμού καθώς και της υλοποίησης των ενεργειών
Δεδομένου ότι ένας αριθμός άλλων φορέων έχει επίσης αρμοδιότητα για μέτρα πρόληψης, ο Δήμος θα μπορούσε να αναλάβει το θέμα του ελέγχου του βαθμού υλοποίησης αυτών των μέτρων εντός των ορίων του, δεδομένου ότι οι αρμοδιότητες είναι μεν νομικά σαφώς προσδιορισμένες αλλά διαπιστώνονται ελλείψεις στον έλεγχο ως προς την υλοποίηση. Για παράδειγμα, έλεγχος της εκτέλεσης προγραμμάτων καθαρισμού βλάστησης που οφείλουν να πραγματοποιούνται από άλλους φορείς (π.χ. σημεία διέλευσης δικτύων ενέργειας, συγκοινωνιακό δίκτυο, σημεία δεξαμενών καυσίμων, νοσοκομεία, κλπ).

3. Άμεση Αντιμετώπιση – Επιχειρησιακή Διαχείριση Κατάστασης Εκτάκτου Ανάγκης

Κατά την εξέλιξη του φυσικού κινδύνου οι φορείς εμπλέκονται στην άμεση αντιμετώπισή του βάσει του υφιστάμενου σχεδιασμού τους που απορρέει από τις νομοθετικές αρμοδιότητές τους. Το στάδιο της άμεσης αντιμετώπισης απαιτεί μια επιχειρησιακή διαχείριση από κάθε φορέα χωριστά αλλά σε συνεργασία μεταξύ συμπλεκόμενων φορέων. Στο βαθμό που ένα συμβάν κλιμακώνεται σε κατάσταση εκτάκτου ανάγκης,  απαιτείται συντονισμένη επιχειρησιακή διαχείριση σε μεγάλη έκταση δράσεων. Για αυτό το λόγο ο σχεδιασμός (στρατηγικός και επιχειρησιακός) που αναφέρθηκε πιο πάνω – συμπεριλαμβανομένου και του Μνημονίου Ενεργειών του κάθε Δήμου ή Κοινότητας -  είναι υψίστης σημασίας, καθώς μέσω αυτού ορίζονται οι κανόνες εμπλοκής των φορέων, οι κύριες δράσεις του κάθε φορέα, καθώς και ο συντονισμός στην υλοποίηση αυτών των δράσεων. 

· Προϊστάμενος της επιχειρησιακής διαχείρισης σε κλίμακα ΟΤΑ προτείνεται να είναι ο Δήμαρχος που είναι και επικεφαλής του Συντονιστικού Τοπικού Οργάνου (ΣΤΟ) που θα έχει την ευθύνη (εντός των διοικητικών τους ορίων) συντονισμού για τη διάθεση απαραίτητων μέσων.
Για όλα τα είδη φυσικών κινδύνων, οι ΟΤΑ:

· έχουν υποχρέωση άμεσης ενημέρωσης του Κέντρου Επιχειρήσεων της ΓΓΠΠ

· έχουν υποχρέωση αιτήματος συνδρομής του έργου τους σε υλικά και μέσα από τη Νομαρχία, Περιφέρεια, και ΓΓΠΠ (με αυτή τη σειρά εφόσον δεν μπορούν να ικανοποιηθούν οι ανάγκες στο ανάλογο διοικητικό επίπεδο)

· έχουν ευθύνη μέσω της υπηρεσίας τους κοινωνικής προστασίας για κάλυψη των πρώτων αναγκών (διαμονή, διατροφή) πληγέντων, είτε με ίδια μέσα είτε με υποστήριξη που δίνεται από τις αντίστοιχες υπηρεσίες της ΝΑ και από τη ΓΓΠΠ

· δύνανται να αιτηθούν τη δραστηριοποίηση των εθελοντικών οργανώσεων που είναι ενταγμένες στο μητρώο ΓΓΠΠ, μέσα στο πλαίσιο των επιχειρησιακών αναγκών που προσδιορίζει το ΣΤΟ.

Επομένως σε κατάσταση εκτάκτου ανάγκης (που ορίζεται ως η κατάσταση η αντιμετώπιση της οποίας κρίνεται πέραν των δυνατοτήτων του ΟΤΑ) σε τοπική κλίμακα (εντός ορίων ενός ΟΤΑ) απαιτείται επιχειρησιακή διαχείριση που θα πρέπει να υποστηρίζεται από αντίστοιχη οργανωτική δομή σε επίπεδο Δήμου, προκειμένου να εξασφαλισθεί η αποτελεσματικότητα
(α) 
υλοποίησης των δράσεων ευθύνης Δήμου(βασει νόμου 3013)

(β) συντονισμού μεταξύ υπηρεσιών Δήμου με λοιπούς φορείς αντιμετώπισης σε τοπική κλίμακα

(γ) 
συντονισμού μεταξύ υπηρεσιών Δήμου με Νομαρχιακή Αυτοδιοίκηση και τη ΓΓΠΠ στους τομείς και στο βαθμό που απαιτείται.
4. Αποκατάσταση

Στα πλαίσια της ολοκληρωμένης αντιμετώπισης των φυσικών καταστροφών περιλαμβάνεται συνήθως και το στάδιο της αποκατάστασης. Η αποκατάσταση περιλαμβάνει δράσεις άμεσης επαναφοράς αλλά και μακροπρόθεσμης αποκατάστασης που θα πρέπει να εμπεριέχει στοιχεία βελτίωσης και διόρθωσης καταστάσεων ή προβλημάτων που είχαν εντοπισθεί και δεν είχε δοθεί η ευκαιρία διόρθωσης αλλά και η ενσωμάτωση νέων προσεγγίσεων λειτουργίας που βέβαια απαιτούν προσεκτική μελέτη.
3.2.2 Υφιστάμενες Δυνατότητες Οργάνωσης

Όπως προκύπτει από το Μέρος Α αυτής της μελέτης καθώς και από μέρος 3.1.1, η υφιστάμενη νομοθεσία προβλέπει συγκεκριμένες αρμοδιότητες για την Τοπική Αυτοδιοίκηση σε επίπεδο Δήμων (και Κοινοτήτων) ως προς την αντιμετώπιση φυσικών κινδύνων. Βάσει του υπάρχοντος νομικού και διοικητικού πλαισίου, για την υλοποίηση των αρμοδιοτήτων αυτών κάθε Δήμος ή Κοινότητα της χώρας διαθέτει ή δύναται να δημιουργήσει τις ακόλουθες υπηρεσίες ή δομές:

1. Διαθέτει Γραφείο Πολιτικής Προστασίας, που ενεργοποιείται ανάλογα για όλα τα είδη φυσικών κινδύνων.

2. Διαθέτει Τεχνικές Υπηρεσίες και Υπηρεσία Κοινωνικής Προστασίας, που ενεργοποιούνται ανάλογα με το είδος του φυσικού κινδύνου και τις ανάγκες που προκύπτουν.

3. Διαθέτει ή δύναται να συγκροτήσει στην έδρα του Συντονιστικό Τοπικό Όργανο (ΣΤΟ, αναφέρεται και ως ΣΔΟ στην περίπτωση των Δήμων), επικεφαλής του οποίου είναι ο εκάστοτε Δήμαρχος ή Πρόεδρος Κοινότητας

4. Συμμετέχει ή δύναται να συμμετέχει μέσω το Δημάρχου ή Προέδρου στο Συντονιστικό Νομαρχιακό Όργανο (ΣΝΟ)

5. Δύναται να συγκροτεί Κέντρο Επιχειρήσεων (ΚΕΠΙΧ) για τον επιχειρησιακό συντονισμό των δράσεων ευθύνης του κατά την αντιμετώπιση του κινδύνου.

6. Συντάσσει ή οφείλει να συντάξει Μνημόνιο Ενεργειών το οποίο καταγράφει τις δράσεις ευθύνης του και του κανόνες εμπλοκής του, και μέσω αυτού συμβάλει στον επιχειρησιακό σχεδιασμό που πραγματοποιείται σε επίπεδο Νομαρχίας και στη συνέχεια σε επίπεδο Περιφέρειας. Μέσω αυτού εξασφαλίζεται και ο επιχειρησιακός συντονισμός με τις αντίστοιχες υπηρεσίας και οργανωτικές δομές της Νομαρχίας και της Περιφέρειας.

7. Καταρτίζει ή δύναται να καταρτίσει Μνημόνιο Συνεργασίας με τους συμπλεκομένους σε τοπικό επίπεδο φορείς, υποστηρικτικές υπηρεσίες, καθώς και με γείτονες Δήμους, με στόχο τον πλήρη συντονισμό των ενεργειών επιχειρησιακής διαχείρισης.

8. Καταρτίζει ή οφείλει να καταρτίσει Σχέδιο Δράσης για την επιχειρησιακή αντιμετώπιση καταστροφών και καταστάσεων εκτάκτου ανάγκης, το οποίο στηρίζεται τόσο στο Μνημόνιο Ενεργειών όσο και στα Μνημόνια Συνεργασίας.

· Επομένως κάθε προτεινόμενη οργανωτική δομή αντιμετώπισης φυσικού κινδύνου θα πρέπει να συμπεριλαμβάνει και τα ως άνω υφιστάμενα ή προβλεπόμενα. 

. Προτεινόμενη Οργανωτική Δομή

3.2.1  Βασικές Αρχές

Για την επίτευξη επιχειρησιακής αποτελεσματικότητας στη συμμετοχή των ΟΤΑ απαιτείται ενιαία οργανωτική δομή, η οποία:

· θα υποστηρίζει όλα τα στάδια αντιμετώπισης φυσικών κινδύνων, συμπεριλαμβανομένου του σχεδιασμού, της πρόληψης, της επιχειρησιακής παρέμβασης και αντιμετώπισης

· θα εξασφαλίζει τον άμεσο επιχειρησιακό συντονισμό όλων των υπηρεσιών του Δήμου σε ένα επιχειρησιακό κέντρο   

· θα εξασφαλίζει ένα (το ίδιο) κέντρο συντονισμού με τους συμπλεκόμενους φορείς σε τοπική κλίμακα καθώς και με τις πιο πάνω βαθμίδες διοίκησης (Νομαρχία, Περιφέρεια)

· θα παρακολουθεί και θα ελέγχει την υλοποίηση των προβλεπόμενων δράσεων βάσει των σχετικών σχεδίων και οδηγιών

· θα αποτελεί κεντρικό σημείο σύνδεσης και επικοινωνίας σε ό,τι αφορά δράσεις ΟΤΑ

· θα έχει ευθύνη για τη κατάρτιση σχετικών μελετών, οδηγιών, προσδιορισμό αναγκών σε εκπαίδευση, και εκτέλεση ασκήσεων ετοιμότητας. 

Εχοντας υπόψη και τις παραπάνω απαιτήσεις αλλά και τα συμπεράσματα του μέρους 3.1, η διαμόρφωση μιας ενιαίας οργανωτικής δομής θα μπορούσε να βασιστεί στις εξής αρχές: 

1. Αναβαθμισμένη λειτουργία των Γραφείων Πολιτικής Προστασίας ΟΤΑ

2. Δημιουργία Κέντρου Επιχειρήσεων για την επιχειρησιακή διαχείριση φυσικών κινδύνων είτε σε επίπεδο ΟΤΑ (μεγάλοι δήμοι, πρωτεύουσες νομών) είτε με συμμετοχή ομάδων ΟΤΑ

3. Συμμετοχή των δημοτικών διαμερισμάτων στην επιχειρησιακή διαχείριση σε επίπεδο ΟΤΑ

4. Χρησιμοποίηση των υφιστάμενων δομών και υπηρεσιών, χωρίς δραστική αλλαγή αρμοδιοτήτων

5. Έμφαση στο σχεδιασμό ως απαραίτητη προϋπόθεση αποτελεσματικής και συντονισμένης επιχειρησιακής διαχείρισης
6. Έμφαση στο στάδιο της πρόληψης, με την έννοια της επιχειρησιακής (και όχι απλώς στενά διοικητικής) οργάνωσης και υλοποίησης των σχετικών μέτρων πρόληψης που αφορούν στα όρια κάθε ΟΤΑ 
3.2.2 Οργανωτική Δομή και Ένταξη στο Ευρύτερο Διοικητικό Πλαίσιο

Ετσι, κατ’ αρχάς, το ακόλουθο Σχήμα 2 «τοποθετεί» την (οποια) οργανωτική δομή επιπέδου ΟΤΑ μέσα στο γενικότερο διοικητικό πλαίσιο αντιμετώπισης φυσικών κινδύνων της χώρας (κεντρική διοίκηση, περιφέρεια, νομαρχία, τοπικοί φορείς), αναδεικνύοντας σχηματικά τα επίπεδα του απαιτούμενου συντονισμού και  συνεργασίας που θα πρέπει να έχουν συμφωνηθεί και δρομολογηθεί ήδη από το στάδιο σχεδιασμού. Ταυτόχρονα το Σχήμα 2 αναδεικνύει τις αλληλο-εξαρτήσεις (κάθετα και οριζόντια) μεταξύ σχεδιαστικών διαδικασιών και δοικητικών επιπέδων, όπως προκύπτουν από την υφιστάμενη νομοθεσία.

Διαφαίνεται και τονίζεται έτσι πώς μια οργανωτική δομή αντιμετώπισης φυσικών κινδύνων σε επίπεδο ΟΤΑ θα πρέπει να είναι ενταγμένη στο ευρύτερο υπάρχον πλαίσο αντιμετώπισης φυσικών κινδύνων, καθώς αυτό αποτελεί καθοριστικό παράγοντα για την αποτελεσματικότητα της λειτουργίας της και, συνεπακόλουθα της επιχειρησιακής διαχείρισης/αντιμετώπισης του κινδύνου.

Σχήμα 2: Σχεδιασμός Αντιμετώπισης Φυσικών Κινδύνων – Συμμετοχή ΟΤΑ

Κατά συνέπεια αυτό σημαίνει ότι αν και οι ΟΤΑ δεν είναι δυνατό, ούτε βέλτιστο να διαμορφώσουν και να λειτουργήσουν μια δομή ασύνδετη από το γενικότερο πλαίσιο, συγκεκριμένες ενέργειες επιπέδου Νομαρχίας, Περιφέρειας (αλλά και Κεντρικής Διοίκησης) αποτελούν απαραίτητες προϋποθέσεις χωρίς τις οποίες οι όποιες ενέργειες πρωτοβουλίας ΟΤΑ είτε δεν θα έχουν αντίκρυσμα είτε θα είναι αναποτελεσματικές.

Κατ’ αρχάς απαραίτητη προϋπόθεση είναι η λήψη συγκεκριμένης σχεδιαστικής πρωτοβουλίας από το αντίστοιχο Νομαρχιακό και Περιφερειακό επίπεδο. Στο βαθμό που τέτοια πρωτοβουλία δεν υπάρχει από τα ανώτερα διοικητικά επίπεδα, οι ΟΤΑ της περιοχής θα πρέπει να την απαιτήσουν ενεργά. 

Στη συνέχεια, οι ΟΤΑ θα πρέπει να εξασφαλίσουν την ενεργό και ουσιαστική συμμετοχή τους στην σχεδιαστική διαδικασία Νομαρχιακού και Περιφερειακού επιπέδου. Για να είναι ουσιαστική, η συμμετοχή αυτή, η οποία σε κάθε περίπτωση προβλέπεται από τη νομοθεσία, δεν θα πρέπει να περιορισθεί σε μια απλή «διοικητική εκπροσώπιση» του/των ΟΤΑ, αλλά να εξασφαλίσει εξ’ αρχής «επιχειρησιακή προσέγγιση», δηλαδή ο ΟΤΑ θα πρέπει:

1. Να κατανοήσει, να αξιολογήσει ανάλογα, και να υιοθετήσει στο επίπεδό του τις βασικές αρχές του Επιχειρησιακού Σχεδιασμού που αναπτύσσεται από την Περιφέρεια και Νομαρχία του (που και αυτά με τη σειρά τους εντάσονται και υιοθετούν τον Στρατηγικό Σχεδιασμό σε εθνικό επίπεδο)

2. Να συμβάλει/τροφοδοτήσει την ανάπτυξη του ΕΣ Περιφέρειας/Νομαρχίας με τα συγκεκριμένα στοιχεία και ανάγκες που αφορούν στα όρια ευθύνης του (επικινδυνότητα, χρήσεις, οικονομικές δραστηριότητες, αναγκαίες δράσεις)

3. Να επιτύχει ως αποτέλεσμα (παραδοτέο) αυτής της διαδικασίας συμμετοχής και διαβούλευσης τη διαμόρφωση του απαιτούμενου Μνημονίου Ενεργειών, που θα αποτελεί τον «οδηγό» της επιχειρησιακής αντιμετώπισης στο επίπεδό του (δηλαδή ενός συγκεκριμένου Σχέδιου Δράσης) και το οποίο καλείται να υποστηρίξει την Οργανωτική Δομή που θα αναπτυχθεί (ή έχει αναπτυχθεί).

Σε δεύτερο στάδιο, και αφού το Μνημόνιο Ενεργειών έχει καταρτισθεί και συμφωνηθεί, ο/οι ΟΤΑ θα πρέπει:

4. Να καταρτίσουν συγκεκριμένο Σχέδιο Δράσης για τα όρια (γεωγραφικά και νομικά) ευθύνης που του αναλογούν. 

5. Να συνάψουν  Μνημόνια Συνεργασίας με τους τοπικούς ή τοπικά εμπλεκόμενους φορείς.

Πιο αναλυτικά:

· Ως προς το Μνημόνιο Ενεργειών: τονίζεται ότι θα πρέπει να είναι απολύτως εναρμονισμένο με τα Επιχειρησιακά Σχέδια Νομαρχίας και Περιφέρειας (των οποίων θα πρέπει να αποτελεί στην ουσία Παράρτημα), να προσδιορίζει σαφώς τις ενέργειες και τους κανόνες εμπλοκής των διαφορετικών επιπέδων διοίκησης (και αντίστοιχων υπηρεσιών, φορέων τους) στην κάθε ενέργεια, και προφανώς να είναι από κοινού συμφωνημένο και προσυπογεγραμμένο με τη Νομαρχία και την Περιφέρεια.

· Ως προς την συλλογή πληροφοριών του σημείου 2 – την ενεργή συμβολή από πλευράς ΟΤΑ με συγκεκριμένα στοιχεία και διάγνωση αναγκων για την αντιμετώπιση φυσικών κινδύνων, τονίζουμε δύο βασικές παραμέτρους:

Πρώτον: Για τη συλλογή και κατάθεση των στοιχείων και αναγκών βέλτιστη πρακτική θα ήταν η πρότερη συνεργασία του Δήμου με όλες τις Κοινότητες και όλους τους Τοπικούς εκπροσώπους Φορέων, Υπηρεσιών και Οργανώσεων (αστυνομία, εθελοντικές, σύλλογοι, ιδιωτικές επιχειρήσεις, δημόσιες επιχειρήσεις, κοινής ωφέλειας, δημόσιες μεταφορές και άλλες δημόσιες υπηρεσίες, κλπ). Στόχος είναι κατανόηση της επικινδυνότητας και των αναγκών αντιμετώπισής της στο ευρύτερο δυνατό φάσμα και η μέγιστη δυνατή συναίνεση και σύμπνοια προσέγγισης σε τοπικό επίπεδο. (Σε επόμενο βήμα, μετά τη κατάρτιση του Μνημονίου Ενεργειών, αυτή η πρακτική πρότερης συνεργασίας θα διευκολύνει και θα επιταχύνει τόσο τη διαμόρφωση Σχεδίου Δράσης όσο και τα συνεπακόλουθα Μνημόνια Συνεργασίας με τους λοιπούς τοπικούς φορείς.)

Δεύτερον: Κάθε ΟΤΑ (ή ομάδα ΟΤΑ) θα πρέπει να διαθέτει κατάλληλα επικαιροποιημένη καταγραφή των χρήσεων γής, οικονομικών δραστηριοτήτων, και γραμμών ζωής της περιοχής του. Η βέλτιστη πρακτική θα ήταν τέτοιες καταγραφές να αποτελούν μέρος μελετών/αναλύσεων φυσικών κινδύνων ευρύτερων περιοχών και της επικινδυνότητας που προκύπτει – έτσι ώστε να διαμορφώνονται τα κατάλληλα σενάρια καταστροφών προκειμένου ο επιχειρησιακός σχεδιασμός (εθνικός, περιφερειακός, νομαρχιακός) να βασίζεται σε πραγματικά και επικαιροποιημένα στοιχεία που αφορούν στην περιοχή του/των ΟΤΑ. Σε κάθε περίπτωση όμως – ακόμα και εάν μια περιοχή δεν εμπίπτει σε τέτοιες μελέτες ή σενάρια – κάθε ΟΤΑ (ή ομαδα ΟΤΑ) θα πρέπει να εξασφαλίσει μια  καταγραφή χρήσεων και δραστηριοτήτων (και ανεξάρτητα από ποιό διοικητικό επίπεδο έχει την ευθύνη ή πρωτοβουλία για μια τέτοια μελέτη ή για την καταγραφή). Η καταγραφή αυτή τροφοδοτεί με συγκεκριμένη πληροφόρηση τον Επιχειρησιακό Σχεδιασμό Νομαρχίας Περιφέριεας και το Μνημόνιο Ενεργειών επιπέδου ΟΤΑ, αλλά και προσδιορίζει στη συνέχεια τις συγκεκριμένες δράσεις που πρέπει ο ΟΤΑ να αναλάβει (Σχέδιο Δράσης)

· Το Σχέδιο Δράσης οφείλει να καταγράφει τις δράσεις όπως αυτές απορρέουν από το Μνημόνιο Ενεργειών καθώς και τις Διαδικασίες υλοποίησης αυτών των Δράσεων. Δεδομένου όμως ότι οι Δράσεις αναπόφευκτα εμπλέκουν πολλούς φορείς σε τοπικό επίπεδο, το Σχέδιο θα πρέπει να προσδιορίζει τόσο τους φορείς αυτούς όσο και τους κανόνες εμπλοκής τους στην υλοποίηση των δράσεων. Ως προς τους φορείς των οποίων η οργάνωση διαθέτει και ανώτερα (μη τοπικά) διοικητικά επίπεδα – δηλαδή νομαρχιακά και περιφερειακά (όπως πχ η Τροχαία, Αστυνομία, Δημόσεις Μεταφορές, κλπ) – τονίζεται ότι θα πρέπει αντίστοιχα να έχουν συμμετάσχει στην κατάρτιση των Επιχειρησιακών Σχεδίων Νομαρχίας και Περιφέρειας, με τον ίδιο τρόπο όπως και ο Δήμος/ΟΤΑ προκειμένου οι κανόνες εμπλοκής τους να έχουν ήδη προσδιορισθεί στο κατάλληλο διοικητικό επίπεδο, και η εναρμόνιση του σχεδιασμού να επιτυγχάνεται σε όλα τα επίπεδα/στάδια.

· Η εμπλοκή τοπικών φορέων στο Σχέδιο Δράσης επιπέδου ΟΤΑ θα πρέπει να κατοχυρωθεί με υπογραφή Μνημονίων Συνεργασίας (όπου αυτή δεν απορρέει από άλλη επίσημη διοικητική πράξη). Σε αυτό συμπεριλαμβάνονται και η συνεργασία μεταξύ Δήμων για διαμόρφωση ομάδας ΟΤΑ, μεταξή Δήμων και Κοινοτήτων ευθύνης τους, καθώς και λοιπών τοπικών οργανώσεων/παραγόντων. 

Το επόμενο Σχήμα 3 αποτυπώνει τις οργανωτικές παραμέτρους της προτεινόμενης δομής αντιμετώπισης, παραθέτοντας μια δυνατότητα λειτουργικού συσχετισμού υφιστάμενων ή προβλεπόμενων δομών/υπηρεσιών καθώς και τη συσχέτισή τους με το κρίσιμο στάδιο του σχεδιασμού όπως αναπτύχθηκε ανωτέρω.

Ως προς το σημείο αυτό επισημαίνεται και πάλι η σημασία του Μνημονίου Ενεργειών και του απορρέοντος από αυτό Σχεδίου Δράσης ΟΤΑ ως τα κρίσιμα «προϊόντα» της φάσης σχεδιασμού, πάνω στα οποία θα βασισθεί κάθε επιχειρησιακή δραστηριότητα αντιμετώπισης, την υλοποίηση της οποίας καλείται να υποστηρίξει/εξασφαλίσει η προτεινόμενη οργανωτική δομή.

Επισημαίνεται επίσης η απαραίτητη ενεργοποίηση των Συντονιστικών Οργάνων σε Νομαρχιακό και Τοπικό επίπεδο όπως αυτά προβλέπονται από τη νομοθεσία, και την σύνδεσή τους. Συγκεκριμένα:

Το Συντονιστικό Τοπικό Όργανο (ΣΤΟ) θα πρέπει να αποτελέσει το forum συνεργασίας μεταξύ όλων των εμπλεκόμενων φορέων σε τοπικό επίπεδο, συμπεριλαμβανομένων δήμων, κοινοτήτων, οργάνων ασφάλειας, κλπ. Η σύνθεσή του επομένως θα πρέπει να γίνει με γνώμονα την εκπροσώπηση σε αυτό όλων των φορέων. Στο συγκεκριμένο σχήμα προτείνεται ο Δήμαρχος (ή ένας Δήμαρχος σε περίπτωση ομαδοποίησης ΟΤΑ) να προϊσταται του ΣΤΟ.

Αντίστοιχο forum συνεργασίας εμπλεκόμενων φορέων θα πρέπει να αποτελέσει το Συντονιστικό Νομαρχιακό Όργανο (ΣΝΟ). Στην περίπτωση ορισμένων φορέων (π.χ αστυνομία, υπηρεσίες κοινής ωφέλειας, υπηρεσίες υγείας, εθελοντικές οργανώσεις) διαφορετικές βαθμίδες διοίκησης ή εκπροσώπισής τους θα συμμετέχουν τόσο στο ΣΝΟ όσο και στο ΣΤΟ. Η θεσμοθετημένη σύνδεση μεταξύ ΣΝΟ και ΣΤΟ σε μόνιμη/διαρκή βάση προτείνεται με μόνιμη εκπροσώπηση του ΣΤΟ στο ΣΝΟ μέσω του Προϊσταμένου του ΣΤΟ – δηλαδή μέσω της συμμετοχής του Δημάρχου στη σύνθεση του ΣΝΟ. 

Με τις συνθέσεις και συνδέσεις αυτές θα επιτυγχάνεται καλύτερη εναρμόνιση μεταξύ των ενεργειών διαφόρων διοικητικών επιπέδων καθώς και η πληρέστερη και αμεσότερη ενημέρωση/πληροφόριση μεταξύ φορέων, και επομένως ο αποτελεσματικότερος συντονισμός μεταξύ φορέων – κατ’ αρχάς σε πολιτικό και διοικητικό επίπεδο, και στη συνέχεια σε επιχειρησιακό. 
Η σύνθεση, ο τρόπος λειτουργίας, και υποχρεώσεις των Συντονιστικών Οργάνων (ΣΝΟ και ΣΤΟ) θα πρέπει να αποτυπώνονται στο από κοινού συμφωνημένο Μνημόνιο Ενεργειών. Στην πράξη προτείνεται το ΣΤΟ να έχει την ευθύνη υλοποίησης του Μνημονίου Ενεργειών που θα διαμορφώσει βάσει του Νομαρχιακού/Περιφερειακού Επιχειρησιακού Σχεδιασμού, σε πλήρη συμφωνία με το αντίστοιχο ΣΝΟ. Στη συνέχεια το ΣΤΟ θα πρέπει να έχει την ευθύνη της κατάρτισης του Σχεδίου Δράσης που εμπλέκει τους τοπικούς φορείς οι οποίοι εκπροσωπούνται σε αυτό.

Σχήμα 3: Οργανωτική Δομή ΟΤΑ για την Αντιμετώπιση Φυσικών Κινδύνων

Από εκεί και πέρα, με βάση το Σχέδιο Δράσεων, η Αντιμετώπιση Φυσικών Κινδύνων περνάει από το σχεδιαστικό στάδιο των επιχειρήσεων στο στάδιο επιχειρησιακής ετοιμότητας και (κατά την εκδήλωση του φαινομένου) επιχειρησιακής αντιμετώπισης. 

Το καθαυτό στάδιο επιχειρήσεων (πρόληψη/ετοιμότητα, αντιμετώπιση) έχει δεδομένο ότι οι ρόλοι, ευθύνες, οι δράσεις, οι διαδικασίες υλοποίησης των δράσεων, και οι κανόνες εμπλοκής των διάφορων φορέων είναι αποσαφηνισμένοι, συμφωνημένοι και αποτυπωμένοι στα αντίστοιχα Σχέδια (ΕΣΑ, Μνημόνια, Σχέδια Δράσεων). Για τις καθαυτό επιχειρήσεις, δηλαδή την υλοποίηση των συμφωνημένων δράσεων, αυτό που επιπλέον απαιτείται είναι μια οργανωτική υποδομή η οποία να εξασφαλίζει την έγκαιρη λήψη αποφάσεων και τον συντονισμό μεταξύ φορέων. Αυτό απαιτεί:

(α) 
την απρόσκοπτη επικοινωνία, ροή και αξιολόγηση ακριβούς πληροφόρησης στο ίδιο επίπεδο για όλους τους εμπλεκόμενους

(β) τον έλεγχο μέσων και δυναμικού (ανθρώπινου και υλικού) παρέμβασης/ αντιμετώπισης,

(γ) 
και τον συντονισμό μεταξύ κέντρων διοίκησης/ αποφάσεων.  

Η οργανωτική αυτή υποδομή που θα εξασφαλίζει το ως άνω επιχειρησιακό σχήμα (command, control, communications) προτείνεται να έχει τη μορφή ενός Κέντρου Επιχειρήσεων (ΚΕΠΙΧ) το οποίο θα υποστηρίζει λειτουργικά το Συντονιστικό Τοπικό Όργανο. 

Προκειμένου να μήν υφίσταται ανενεργά το ΚΕΠΙΧ αλλά και για να γίνει εξοικονόμηση πόρων καθώς και για να δοθεί η απαραίτητη έμφαση στην πρόληψη, προτείνεται το ΚΕΠΙΧ να αποτελεί μια επιχειρησιακή «μετεξέλιξη» του υφιστάμενου Τοπικού Γραφείου Πολιτικής Προστασίας το οποίο προβλέπεται να υπάρχει σε επίπεδο ΟΤΑ. Με την έννοια αυτή το τοπικό ΓΠΠ θα πρέπει να είναι ενεργό και αναβαθμισμένο, θα πρέπει να είναι σωστά στελεχωμένο, και θα πρέπει να αναλάβει ρόλο οργανωτικής υποστήριξης προς τον ΟΤΑ αλλά και το ΣΤΟ ως προς τον Επιχειρησιακό Σχεδιασμό (κατάρτιση Μνημονίων, Σχεδίων Δράσεων) αλλά και ως προς την υλοποίηση των μέτρων  πρόληψης απαραίτητων για την επίτευξη επχειρησιακής ετοιμότητας.
Τέλος επισημαίνουμε ότι η προτεινόμενη οργανωτική δομή παραμένει η ιδια και ενιαία για όλους τους φυσικούς κινδύνους, το ίδιο και οι διαδικασίες επιχειρησιακού σχεδιασμού. Όμως όπως παρουσιάσθηκε αναλυτικά στο μέρος 3.1 της μελέτης, ο επιχειρησιακός σχεδιασμός και οι ευθύνες που αναλογούν σε κάθε φορέα αλλάζουν ανάλογα με το είδος του φυσικού κινδύνου. Επομένως τα Μνημόνια Ενεργειών και τα Σχέδια Δράσης ΟΤΑ θα πρέπει να διαμορφώνονται εξειδικευμένα και ξεχωριστά για κάθε είδος φυσικού κινδύνου. 

3.2.3 Επιχειρησιακοί Ρόλοι και Τρόπος Λειτουργίας
Α. Βασικές Συνιστώσες Οργανωτικής Δομής 

Όπως παρουσιάσθηκε ανωτέρω, η προτεινόμενη οργανωτική δομή ΟΤΑ έχει 3 βασικές συνιστώσες:

1. Συντονιστικό Τοπικό Όργανο

2. Γραφείο Πολιτικής Προστασίας (Τοπικό)

3. Κέντρο Συντονισμού Επιχειρήσεων 
Ακολουθούν αναλυτικές περιγραφές των 3 συνιστωσών.
1. Συντονιστικό Τοπικό Όργανο

Για τη σύσταση του ΣΤΟ απαιτείται κατ’ αρχάς πολιτική απόφαση ως προς το εάν αυτό αφορά σε ένα Δήμο ή σε Ομάδα Δήμων. Δηλαδή, το ενδεχόμενο συνεργασίας ομάδας Δήμων για την αντιμετώπιση φυσικών κινδύνων είναι θέμα που θα πρέπει να αποφασισθεί ήδη στο αρχικό στάδιο της οργάνωσης. Αυτό προκειμένου, στην περίπτωση συνεργασίας ομάδας Δήμων, να συσταθεί ένα και ενιαίο ΣΤΟ. Διότι αυτό θα διευκολύνει σε μεγάλο βαθμό και θα βελτιστοποιήσει τον συντονισμό, καθώς και θα επιτύχει την βέλτιστη διαχείριση και εξοικονόμιση πόρων. 

Το ΣΤΟ:

· Θα αποτελέσει το ανώτερο συντονιστικό όργανο σε στρατηγικό-επιχειρησιακό επίπεδο για τα όρια του Δήμου ή της ομάδας Δήμων που αφορά

· Επομένως στα μέλη του θα πρέπει να συμπεριλαμβάνονται όλοι οι επικεφαλής των εμπλεκόμενων σε τοπικό επίπεδο φορέων (για τα προσδιορισμένα γεωγραφικά και νομικά όρια ευθύνης), καθώς και υπηρεσιών του Δήμου – επικεφαλής με την έννοια ότι είναι διοικητικά αρμόδιοι για αποφάσεις που αφορούν στη διάθεση πόρων (χρηματικοί, ανθρώπινο δυναμικό, μέσα, υλικά) σε τακτικό επίπεδο. 

· Προεδρεύων του ΣΤΟ προτείνεται ο Δήμαρχος. Όπου η οργάνωση αφορά σε ομάδα Δήμων, θα πρέπει με κοινή συμφωνία να προσδιορισθεί ο Δήμαρχος που προεδρεύει (σε κάθε περίπτωση η συμμετοχή των άλλων Δημάρχων και Κοινοταρχών είναι αυτονόητη). Αναγκαίος ο ορισμός και αντικαταστάτη του.

· Ο Προεδρεύων του ΣΤΟ έχει την ατομική ευθύνη κήρυξης κατάστασης ετοιμότητος και ενεργοποίησης του ΚΕΠΙΧ. Σε περίπτωση κωλήματος ή απουσίας  αναλαμβάνει ο αντικαταστάτης του.

· Ο πρόεδρος/προϊστάμενος του ΣΤΟ θα πρέπει να έχει και τη θεσμοθετημένη ευθύνη σύνδεσης/συντονισμού μεταξύ ΣΤΟ και της αμέσως επόμενης βαθμίδας συντονιστικού οργάνου (λογικά του ΣΝΟ σε επίπεδο Νομαρχίας).

· Η σύσταση του ΣΤΟ θα πρέπει να είναι θεσμοθετημένη, και το ΣΤΟ να διαθέτει καταστατικό λειτουργίας.

· Το ΣΤΟ θα πρέπει να αναλάβει τους ρόλους που του αντιστοιχούν όχι μόνο στο καθαρά επιχειρησιακό στάδιο αλλά και στο στάδιο πρόληψης καθώς και σχεδιασμού.

2. Τοπικό Γραφείο Πολιτικής Προστασίας

Η νομοθεσία προβλέπει δυνατότητα Γραφείου Πολιτικής Προστασίας σε κάθε Δήμο ή Κοινότητα. Αυτό που προτείνουμε με τη συγκεκριμένη οργανωτική δομή είναι μια σειρά αναβαθμισμένων ευθυνών συντονισμού από ένα ΓΠΠ όσον αφορά στο σύνολο των απαιτούμενων επιχειρησιακών παρεμβάσεων σε επίπεδο ΟΤΑ – καθώς και παροχή μεθοδικής οργανωτικής υποστήριξης προς το ΣΤΟ.

Επομένως στο βαθμό που η οργανωτική δομή αφορά σε ένα Δήμο, το αντίστοιχο ΓΠΠ του Δήμου αναβαθμίζεται προκειμένου να αναλάβει το ρόλο αυτό. Στο βαθμό όμως που η οργανωτική δομή και, αντίστοιχα, η σύσταση ΣΤΟ αφορά σε Ομάδα Δήμων, προτείνεται η επιλογή ενός ΓΠΠ που θα αναβαθμισθεί και θα στελεχωθεί επαρκώς για να αναλάβει το ρόλο αυτό για το σύνολο της Ομάδας Δήμων. Αυτό δεν σημαίνει ότι ο κάθε Δήμος (ή Κοινότητα) της Ομάδας δεν θα πρέπει να διαθέτει ΓΠΠ – κάθε άλλο, αυτό όχι απλώς είναι δυνατό αλλά και επιβάλεται ανάλογα με την εκτίμηση της επικινδυνότητας της συγκεκριμένης περιοχής. Όμως σημαίνει ότι κάθε ΓΠΠ θα πρέπει να συντονίζεται με και από το ένα αναβαθμισμένο (εφ εξής ΓΠΠ ΟΤΑ) το οποίο και θα έχει την ευθύνη συντονισμού των ειδικών επιχειρησιακών δράσεων απέναντι στο ΣΤΟ.

Το ΓΠΠ ΟΤΑ προτείνεται να έχει τις ακόλουθες ευθύνες:

· Συντονισμό των μέτρων Πρόληψης εντος των ορίων του Δήμου ή της ομάδας Δήμων

· Προειδοποίηση για φυσικό κίνδυνο – και ανάλογα την έκδοση οδηγίας τοπικά για κατάσταση ετοιμότητας και ενημέρωση του Προεδρεύοντα του ΣΤΟ 
· Οργανωτική υποστήριξη του ΣΤΟ

· Οργάνωση του Κέντρου Επιχειρήσεων ως υποδομή και λειτουργίας του κατά τη διάρκεια εξέλιξης του φαινομένου (κινδύνου)
· Οργάνωση και διαχείριση των τοπικών εθελοντών κατά το στάδιο προετοιμασίας και σχεδιασμού

· Επικοινωνία και ενημέρωση κοινού/πολιτών.
· Ο προϊστάμενος του ΓΠΠ του Προεδρεόντα του ΣΤΟ αναλαμβάνει και την Διεύθυνση Συντονισμού του ΚΕΠΙΧ
3. Κέντρο Συντονισμού Επιχειρήσεων 

Το ίδιο ΓΠΠ ΟΤΑ θα πρέπει να έχει τη δυνατότητα να μετατρέπεται σε Κέντρο Επιχειρήσεων για την Επιχειρησιακή Διαχείριση και Αντιμετώπιση του φυσικού κινδύνου σε εξέλιξη. «Μετατρέπεται» σημαίνει ότι οι υπάλληλοι και τα μέσα εντάσονται στο Κέντρο Επιχειρήσεων και έχουν τη δυνατότητα να το λειτουργήσουν υποστηρικτικά. 
Ένα ΚΕΠΙΧ σκοπό έχει την οργανωμένη διασύνδεση μια ομάδας διοικητικά υπεύθυνων για αποφάσεις, διασύνδεση οργανωμένη και υποστηριγμένη από μέσα τέτοια και με τρόπο τέτοιο που να εξασφαλίζουν την αποτελεσματική λήψη συντονισμένων αποφάσεων από τους υπεύθυνους (για τον αντίστοιχο τομέα αρμοδιότητας του καθένα από αυτούς) κατά την εξέλιξη του κινδύνου. Στη συγκεκριμένη πρόταση η ομάδα αυτή των διοικητικά υπεύθυνων είναι το Συντονιστικό Τοπικό Όργανο (ΣΤΟ).
Επισημαίνεται (όπως αναπτύχθηκε και στο μέρος 3.2.2 της μελέτης) ότι οι οργανωτικές αυτές ευθύνες συνδέονται με και προϋποθέτουν σχεδιαστικές ευθύνες για την πρόληψη καθώς και για την αντιμετώπιση κινδύνων.
Το ΚΕΠΙΧ είναι ο χώρος αυτός κατάλληλα στελεχωμένος και εξοπλισμένος ώστε να εξασφαλίζει (όπως αναφέρθηκε και πιο πάνω): απρόσκοπτη επικοινωνία και ακριβή πληροφόρηση των εμπλεκομένων μεταξύ τους και προς τα έξω, τον έλεγχο μέσων και δυναμικού παρέμβασης, τον συντονισμό στη λήψη διοικητικών αποφάσεων παρέμβασης/αντιμετώπισης. 

Έτσι, το ΚΕΠΙΧ θα πρέπει

· Να συγκεντρώνει όλες τις αρμόδιες υπηρεσίες του/των Δήμων (τεχνικές υπηρεσίες, κοινωνική προστασία, κλπ)

· Να διαθέτει υπεύθυνη εκπροσώπιση ή/και άμεση επικοινωνιακή διασύνδεση όλων των φορέων που εμπλέκονται σε τοπικό επίπεδο, δηλαδή που συμμετέχουν στο ΣΤΟ

· Να συνδέεται συντονιστικά με όλα τα υπόλοιπα διοικητικά κέντρα λήψης αποφάσεων ή/και επιχειρησιακά κέντρα (π.χ. Κέντρο Επιχειρήσεων Γενικής Γραμματείας Πολιτικής Προστασίας, Νομαρχιακή Διοίκηση, Περιφερειακή Διοίκηση, Ασφάλεια)

Για την επίτευξη των ανωτέρω απαιτείται σχεδιασμός που θα αποτυπώνεται σε ένα συνοπτικό Εγχειρίδιο Λειτουργίας του ΚΕΠΙΧ βάσει του Μνημονίου Ενεργειών και του Σχεδίου Δράσης.

Το Εγχειρίδιο Λειτουργίας του ΚΕΠΙΧ ΟΤΑ θα πρέπει να καταγράφει τις διαδικασίες 

· επικοινωνίας, 

· λήψης διοικητικών αποφάσεων, 

· ελέγχου υλοποίησης των δράσεων,

για τους εμπλεκόμενους φορείς, εξειδικευμένα για κάθε φυσικό κίνδυνο και ανάλογα με τις προβλεπόμενες Δράσεις των αντίστοιχων Σχεδίων.

Επίσης θα πρέπει να προσδιορίζει το ανθρώπινο δυναμικό και τα υλικά μέσα που απαιτούνται για την υποστήριξη της εφαρμογής των διαδικασιών αυτών, που είναι και ο στόχος ύπαρξης του ΚΕΠΙΧ.  

Στο Παράρτημα IV δίνονται περισσότερες λεπτομέρειες σχετικά με την οργάνωση, στελέχωση, αρμοδιότητες, καθήκοντα, υποδομές, εξοπλισμό, κόστος και διαδικασίες ίδρυσης ενός ΚΕΠΙΧ για ένα ή ένωση ΟΤΑ. 

Β.  Στάδια και Δράσεις Επιχειρησιακής Αντιμετώπισης
Εκτός από τις βασικές συνιστώσες της οργανωτικής δομής όπως περιγράφηκαν, συγκεκριμένες επιχειρησιακές δράσεις θα πρέπει να αναληφθούν από τη δεδομένη οργανωτική δομή τόσο σε στάδιο Πρόληψης/Επιχειρησιακής Ετοιμότητας όσο και στο καθαυτό στάδιο Επιχειρησιακής Αντιμετώπισης της εξέλιξης του φαινομένου/κινδύνου.

1. Πρόληψη 

Από την ως άνω παρουσίαση του μέρους 3.1 προκύπτει ότι για την πρόληψη υπάρχουν μέτρα που πρέπει να λάβει ο κάθε Δήμος ή Κοινότητα με τις οικείες υπηρεσίες τους (όπως προκύπτουν απο τη Νομοθεσία), καθώς και μέτρα που οφείλουν να λάβουν άλλοι φορείς. 
Τόσο για τα πρώτα όσο και ως προς αυτά τα δεύτερα, κρίνεται σκόπιμο ο Δήμος να διαθέτει ένα σύστημα και μια διαδικασία ελέγχου ως προς το εάν αυτά τα μέτρα έχουν υλοποιηθεί. Η αρμοδιότητα αυτή θα ήταν δόκιμο να ανατεθεί στο ΓΠΠ ΟΤΑ.

Αυτό σημάινει ότι το ΓΠΠ ΟΤΑ θα πρέπει να αναλάβει τη σύνταξη, τη τήρηση και την επικαιροποίηση ενός Καταλόγου Μέτρων Πρόληψης (ΚΜΠ) ανά είδος φυσικού κινδύνου, ως απαραίτητη προϋπόθεση για ένα σύστημα ελέχγου υλοποίησης των μέτρων πρόληψης που προβλέπονται απο τη Νομοθεσία.

Σύνταξη Καταλόγου Μέτρων Πρόληψης:
Ο Κατάλογος αυτός μπορεί να διαμορφωθεί κατ΄αρχάς κεντρικά (δεδομένου ότι οι ευθύνες που προκύπτουν από τη Νομοθεσία είναι ίδιες για όλους του Δήμους) και να εξειδικευθεί ανά Δήμο ή Ομάδα Δήμων.

Η διατύπωση στον ΚΜΠ, θα πρέπει να είναι λεπτομερής, και ανά Μέτρο να περιγράφονται: 

1. επακριβώς (δηλαδή με φυσική περιγραφή και αναφορά τοποθεσίας) οι αντίστοιχες Δράσεις/Ενέργειες, 

2. για κάθε Δράση/Ενέργεια συγκριμένο όνομα από υπηρεσία του/των Δήμων που είναι υπεύθυνη για την υλοποίηση της Δράσης (υπεύθυνος της συγκεκριμένης υπηρεσίας), 

3. καθώς και τυπικό χρονοδιάγραμμα υλοποίησης. 

Το σημείο (1), η περιγραφή της συγκεκριμένης Δράσης/Ενέργειας, προϋποθέτει μια συστηματική «χαρτογράφηση» των ενεργειών που απαιτούνται εντός των ορίων του/των Δήμων. Συνδέεται, επιπλέον, με την Καταγραφή Χήσεων Γής, Οικονομικών Δραστρηριοτήτων και Γραμμών Ζωής που αναφέρονται στο προηγούμενο μέρος της μελέτης.
Προτείνεται επίσης ένας αντίστοιχος Κατάλογος Ελέγχου Μέτρων Πρόληψης ευθύνης άλλων Φορέων εντός των ορίων του Δήμου (ή των Δήμων). Ο Κατάλογος αυτός θα λειτουργεί με τον ίδιο τρόπο. Στόχος είναι η έγκαιρη ενεργοποίηση των υπεύθυνων Φορέων για την ολοκλήρωση των μέτρων – με υπενθυμίσεις και σχετική επίσημη επικοινωνία. 

Έλεγχος και Επικαιροποίηση:

Το ΓΠΠ θα έχει πρέπει να έχει την ευθύνη του έγκαιρου ελέγχου ότι τα μέτρα αυτά πρόληψης έχουν υλοποιηθεί για λογαριασμό του Δήμου (ή των Δήμων ή των Κοινοτήτων) απο τις υπεύθυνες υπηρεσίες τους. Έγκαιρος έλεγχος σημαίνει την κατάλληλη εποχή ανάλογα με το είδος του κινδύνου. 

Στην πράξη ο Κατάλογος αυτός λειτουργεί ως checklist. Και δίπλα από κάθε δράση επιβεβαιώνεται η ολοκλήρωσή της ή καταγράφονται σχετικά σχόλια ως προς το πότε θα ολοκληρωθεί. Το αν μια δράση δεν τυχγάνει να έχει ολοκληρωθεί κατά τη διάρκεια εξέλιξης ενός φαινομένου, σημαίνει και έγκαιρη και τεκμηριωμένη γνώση αυξημένου ρίσκου λόγω αυτού του γεγονότως.

Με τον ίδιο τρόπο επικαιροποιείται τόσο ο Κατάλογος Μέτρων ευθύνης υπηρεσιών Δήμου όσο και ο Κατάλογος Μέτρων ευθύνης άλλων φορέων.

Οργάνωση και Δυναμικό:

Για τις ενέργειες αυτές: (α) κατάρτισης καταλόγου, (β) επικαιροποίσης, και (γ) ελέγχου, το ΓΠΠ κρίνεται ότι χρειάζεται 2 με 5 άτομα (ανάλογα με το μέγεθος της περιοχής και το εύρος της επικινδυνότητας) συμπεριλαμβανομένου του Επικεφαλής και μεταφορικό μέσο για επιτόπιο έλεγχο, καθώς και μέσα τηλεπικοινωνίας (φαξ, τηλέφωνο, ηλεκτρονικό υπολογιστή). 

Η υλοποίηση των μέτρων πρόληψης γίνεται από τις υπεύθυνες υπηρεσίες (του Δήμου ή άλλων Φορεών) – επομένως δεν υπάρχει πρόσθετη διαδικασία, μέσα ή άτομα.

Το σημαντικό είναι η σύνταξη του Καταλόγου, η Επικαιροποίησή του, και η οργάνωση της επικοινωνίας (διαδικασίες) με τους υπεύθυνους των υπηρεσιών του/των Δήμων (και Κοιντήτων εντός των ορίων των Δήμων) καθώς και των λοιπών Φορέων προκειμένου να επιβεβαιωθεί η υλοποίηση των μέτρων πρόληψης.
Για την οργάνωση αυτή, θα πρέπει η κάθε Υπηρεσία του/των Δήμων και αντίστοιχων Κοινοτήτων να έχει συμφωνήσει και συμβάλει στη κατάρτιση αυτού του Καταλόγου, και να έχει προσδιορίσει υπεύθυνους ως σημεία επαφής/επικοινωνίας. Είναι μια εργασία/συνεργασία bottom-up και όχι top-down. (Αυτό θε πρέπει να εντάσεται και στα Μνημόνια Συνεργασίας με τους τοπικούς και λοιπούς φορείς πιο πάνω).
Σύστημα Παρακολούθησης:

Το όλο αποτελεί ένα σύστημα παρακολούθησης (monitoring system) υλοποίησης μέτρων πρόληψης, σε επίπεδο Δήμου (ή ομάδας Δήμων) το οποίο αποσκοπεί 

(α) στη συνολική καταγραφή σε επίπεδο Δήμου των συγκεκριμένων μέτρων πρόληψης 

(β) στον ενιαίο και συντονισμένο μεταξύ φορέων/υπηρεσιών έλεγχο υλοποίησής τους

Δεδομένης της πληθώρας των μέτρων και τον κατακερματισμό των αρμοδιοτήτων υλοποίησης μεταξύ υπηρεσιών και φορέων, ένα τέτοιο συνολικό και ενιαίο σύστημα είναι ένα πρώτο απαραίτητο βήμα προκειμένου η Τοπική Αυτοδιοίκηση να γνωρίζει και να ελέγχει συστηματικά το θέμα πρόληψης εντός των ορίων της και όσο αφορά τους δημότες της.

2. Προειδοποίηση και Επιχειρησιακή Ετοιμότητα
Όπως προκύπτει από τη Νομοθεσία, το ΓΠΠ έχει την ευθύνη προειδοποίησης. Για το λόγο αυτό το ΓΠΠ ΟΤΑ θα πρέπει να έχει:

· προσυμφωνημένο υπεύθυνο σύνδεσμο σε κάθε άλλο συνεργαζόμενο Δήμο και Κοινότητα (υπεύθυνος σύνδεσμος δεν σημαίνει άτομο απασχολούμενο αποκλειστικά με θέματα ΠΠ, μπορεί να είναι πρόσθετη αρμοδιότητα)

· προσυμφωνημένο υπεύθυνο σύνδεσμο με το ΓΠΠ της Νομαρχίας, με έναν αντίστοιχα της Περιφέρειας και με το Κέντρου Επιχειρήσεων της ΓΓΠΠ κεντρικά
· αντίστοιχα να δώσει το ίδιο υπεύθυνο δικό του ως σύνδεσμο / κεντρικό σημείο επικοινωνίας με τους ως άνω φορείς.

Για την προειδοποίηση τοπικά (εντός των ορίων του) το ΓΠΠ έχει την ευθύνη και θα πρέπει να έχει καταγράψει και την αντίστοιχη διαδικασία προειδοποίησης, δηλαδή τον τρόπο επικοινωνίας καθώς και προς ποιούς τοπικούς φορείς. 

Η προειδοποίηση αποσκοπεί στην κατάσταση ετοιμότητας των εμπλεκόμενων υπηρεσιών καθώς και φορέων, σύμφωνα με ότι επιβάλει ο επιχειρησιακός σχεδιασμός.

Κατάσταση Ετοιμότητας:

Με κάθε προειδοποίηση το Συντονιστικό Τοπικό Όργανο θα πρέπει να τίθεται σε ετοιμότητα, μέσω της άμεσης επικοινωνίας με τα μέλη του.

Το ίδιο ισχύει και το Κέντρο Συντονισμού Επιχειρήσεων (ΚΕΠΙΧ) που υποστηρίζει το ΣΤΟ, και όπου θα πρέπει να προβλέπεται να συνεδριάζει το ΣΤΟ.

Κατάστηση Ετοιμότητας σημαίνει δυνατότητα άμεσης μετάβασης σε τρόπο λειτουργίας επιχειρησιακής δράσης βάσει του επιχειρησιακού σχεδιασμου: Μνημόνιο Ενεργειών, Σχέδιο Δράσης, Εγχειρίδιο Λειτουργίας ΚΕΠΙΧ.

Ως προς τις υπηρεσίες του Δήμου, την αποκλειστική ευθύνη επιχειρησιακού σχεδιασμού τους και μετάβασης σε κατάσταση ετοιμότητας έχει ο ίδιος ο Δήμος.
Ως προς του λοιπούς Φορείς (π.χ. Αστυνομία, Πυροσβεστική, Τροχαία κλπ) την ευθύνη έχουν αντίστοιχα οι κεντρικές τους υπηρεσίες. 

Το σημαντικό ζητούμενο είναι ο συντονισμός και η ενημέρωση (ροή πληροφόρισης) μεταξύ των τοπικών Φορέων και των υπηρεσιών του Δήμου, δηλαδή μεταξύ όλων των εμπλεκομένων σε τοπικό επίπεδο, και όχι η επιβολή ενός συγκεκριμένου τρόπου δράσης από ένα Φορέα ή υπηρεσία προς τους άλλους.

Όπως έχει ήδη επισημανθεί, ο συντονισμός επιτυγχάνεται μόνο με έγκαιρο πρότερο σχεδιασμό του κάθε φορέα και κοινή συμφωνία μεταξύ φορέων ως προς τις δράσεις που αναλαμβάνει ο καθένας.
Η δε ενημέρωση (ροή πληροφόρησης) μεταξύ φορέων για να είναι ακριβής και αποτελεσματική, απαιτείται να είναι συστηματική και βάσει προσυμφωνημένων πρωτοκόλλων επικοινωνίας.

3. Επιχειρησιακή Διαχείριση

Κατά την εξέλιξη του φαινομένου, η αντιμετώπιση του κινδύνου γίνεται βάσει του Σχεδίου Δράσης όπως αυτό απορρέει από τα προσυμφωνημένα Επιχειρησιακά Σχέδια και Μνημόνια Ενεργειών και Συνεργασίας. Ο κάθε φορέας επεμβαίνει ανάλογα με τις ευθύνες που έχει αναλάβει βάσει των αρμοδιοτήτων του, και όπως αυτές είναι καταγεγραμένες και συμφωνημένες.

Σε επίπεδο ΟΤΑ, το βασικό όργανο αποφάσεων σύμφωνα με την προτεινόμενη οργανωτική δομή, είναι το Συντονιστικό Τοπικό Όργανο όπου και θα πρέπει να εκπροσωπείται ο κάθε εμπλεκόμενος φορέας.

Αντίστοιχα η διοικητική υποστήριξη του συντονιστικού ρόλου του ΣΤΟ περνάει στην ευθύνη του ΚΕΠΙΧ.

Επικοινωνία / Ροή Πληροφόρησης:

Το ΚΕΠΙΧ θα πρέπει να διαθέτει αποκλειστικές γραμμές επικοινωνίας προς και από τα ανώτερα διοικητικά επίπεδα αποφάσεων (Νομαρχία, Περιφέρεια) προκειμένου αφενός να προωθεί σε αυτά την απαραίτητη υπεύθυνη ενημέρωση για την κατάσταση στην άμεση περιοχή και να προωθεί (ή και να λαμβάνει) τα ενδεχόμενα αιτήματα για ανάγκες σε παρεμβάσεις, υλικά και λοιπά μέσα. Αφετέρου να αποτελεί το κεντρικό σημείο λήψης ενημέρωσης και ενδεχόμενης καθοδήγης από αυτά τα ανώτερα διοικητικά επίπεδα αποφάσεων, προκειμένου να εξασφαλίζει τη συντονισμένη ενημέρωση και καθοδήγηση των εμπλεκόμενων τοπικών φορέων. 

Αντίστοιχα το ΚΕΠΙΧ θα πρέπει να διαθέτει και να διαχειρίζεται αποκλειστική γραμμή επικοινωνίας με το κοινό/τους πολίτες της περιοχής (προκαθορισμένο και γνωστοποιημένο στους πολίτες τηλέφωνο ανάγκης) προκειμένου να έχει την άμεση ενημέρωση για καταστάσεις που θέτουν σε κίνδυνο ανθρώπους και ιδιοκτησίες τους, καθώς και για την παροχή ενημέρωσης/πληροφοριών προς τους πολίτες.

Τέλος, ως προς την επικοινωνία μεταξύ εμπλεκομένων φορέων, μέσω της εκπροσώπισής τους στο ΚΕΠΙΧ εξασφαλίζεται η συστηματική και άμεση επικοινωνία τους αλλά και ενημέρωσή τους.

Λήψη διοικητικών αποφάσεων:

Το ΚΕΠΙΧ υποστηρίζει διοικητικά το ΣΤΟ, και καταγράφει τις διοικητικές αποφάσεις του. Κατά την επιχειρησιακή διαχείριση αντιμετώπισης φυσικών κινδύνων, όμως, οι ανάγκες για άμεσες ενέργειες και αποφάσεις διαμορφώνονται, προκύπτουν είτε και αλλάζουν ανάλογα με την εξελίξεις στο πεδίο δράσης (τακτικό επίπεδο). Και απαιτούνται αποφάσεις άμεσες, σε πραγματικό χρόνο.
Το ΚΕΠΙΧ, ανάλογα με την ενημέρωση που λαμβάνει μέσω των συστημάτων επικοινωνίας του που περιγράφηκαν πιο πάνω, παρέχει στα μέλη του ΣΤΟ σε πραγματικό χρόνο την συντονισμένη ενημέρωση που απαιτείται για κάθε απόφαση. 

Επίσης, όντας το κεντρικό σημείο επικοινωνίας/επαφής με όλους του εμπλεκομένους, προωθεί άμεσα στο ΣΤΟ τα θέματα που, όπως και όταν προκύπτουν και για τα οποία απαιτούνται άμεσες περαιτέρω αποφάσεις ή/και ενέργειες. 
Τέλος, θα πρέπει να έχει τη δυνατότητα (πληροφόρηση, στοιχεία, μέσα) προκειμένου να κινητοποίησει οποιοδήποτε αρμόδιο φορέα, οργάνωση, δημόσιο ή ιδιωτικό μέσο απαιτείται για μια συγκεκριμένη δράση που έχει αποφασισθεί. 
Επισημαίνεται ότι μόνο το ΣΤΟ και τα αρμόδια όργανα/φορείς του έχουν την ευθύνη λήψης αποφάσεων σύμφωνα με τα προβλεπόμενα στην υφιστάμενη νομοθεσία και στον επιχειρησιακό σχεδιασμό - το ανθρώπινο δυναμικό του ΚΕΠΙΧ (διοικητικοί υπάλληλοι) δεν αποφασίζουν παρά διαχειρίζονται την ροή της πληροφόρησης προς το κατάλληλο επίπεδο ή φορέα απόφασης.
Έλεγχος υλοποίησης δράσεων:

Ο κάθε φορέας είναι υπεύθυνος για τις δράσεις που έχει αναλάβει και συμφωνήσει μέσω των Μνημονίων Συνεργασίας και του Σχεδίου Δράσης. 

Το ΚΕΠΙΧ μέσω των συστημάτων επικοινωνίας και ενημέρωσης που διαθέτει οφείλει να παρακαλουθεί την υλοποίηση των δράσεων των φορέων προκειμένου να αξιολογεί και να ελέγχει την εναρμόνισή τους με τα προβλεπόμενα αλλά και με καινούργιες αποφάσεις, να διαπιστώνει τυχόν κενά, αλληλεπικαλύψεις ή αναποτελεσματικότητες στις δράσεις (αλλά και προκύπτουσες ανάγκες για καινούργιες δράσεις), και να επεμβαίνει ανάλογα διορθωτικά με την αντίστοιχη ενημέρωση και κινητοποίηση του αρμόδιο φορέα ή και του ΣΤΟ συνολικά.  
Γ.  Σύνοψη Προαπαιτούμενων Οργανωτικών Δράσεων
Συνοψίζοντας, ο κατάλογος των απαιτούμενων ενεργειών για την οργάνωση και λειτουργία ενός συστήματος αντιμετώπισης των κινδύνων φυσικών καταστροφών σε επίπεδο ΟΤΑ περιλαμβάνει:

1. Συλλογή αναγκαίων στοιχείων για την εκτίμηση της επικινδυνότητας της περιοχής ευθύνης

2. Σύσταση ΣΤΟ

3. Σύνταξη και συμφωνία Μνημονίου Ενεργειών

4. Κατάρτιση Σχεδίου Δράσης

5. Σύνταξη και συμφωνία Μνημονίων Συνεργασίας 

6. Ιδρυση Γραφείου Πολιτικής Προστασίας

7. Κατάλογος Μέτρων Πρόληψης 

8. Ιδρυση ΚΕΠΙΧ

9. Εγκατάσταση συστήματος παρακολούθησης φυσικών παραμέτρων

10. Εγχειρίδιο Λειτουργίας ΚΕΠΙΧ

11. Πρόγραμμα Εκπαίδευσης Προσωπικού
Μέρος Δ: 
Εφαρμογή Προτεινόμενης Οργανωτικής Δομής
Η ανάπτυξη γραφείου και επιχειρησιακού κέντρου αντιμετώπισης φυσικών καταστροφών περιλαμβανομένων και των σχετικών ολοκληρωμένων σχεδίων δράσης απαιτεί πέραν της λήψης σχετικής απόφασης για συντονισμένη δράση από την ΚΕΔΚΕ τα βασικά στοιχεία της οποίας δίνονται παρακάτω, την διερεύνηση και διευθέτηση μερικών κρίσιμων θεμάτων.

1.1 Ιδρυση δημοτικών γραφείων και ΚΕΠΙΧ
Η προαναφερθείσα οργανωτική δομή προτείνεται να εφαρμοστεί στις πρωτεύουσες των νομών καθώς και σε μεγάλους περιφερειακούς δήμους όπως και σε ομάδες όμορων δήμων. 
Ασφαλώς οι εξελίξεις της διοικητικής αναδιοργάνωσης των πρωτοβαθμίων ΟΤΑ της χώρας και της συγκρότησης ευρύτερων μονάδων στην δευτεροβάθμια αυτοδιοίκηση θα πρέπει να ληφθούν υπόψη για τον περαιτέρω σχεδιασμό. Οσον αφορά στην Αθήνα και Θεσσαλονίκη, επίσης θα ληφθούν υπόψη οι εξελίξεις σχετικά με την μητροπολιτική οργάνωση των περιοχών αυτών. 
Αναγκαίες προϋποθέσεις παραμένουν η εξασφάλιση των αναγκαίων πόρων αλλά και ενός μηχανισμού ελέγχου της καλής κατάστασης και ετοιμότητας του ανθρώπινου δυναμικού και εξοπλισμού.

1.2 Οικονομική διάσταση
Η ανάπτυξη ή η ενίσχυση των δομών και υποδομής των δήμων για την αντιμετώπιση των κινδύνων από φυσικές καταστροφές συνεπάγεται, πέραν της επικαιροποίησης και συμπλήρωσης του νομικού πλαισίου, απαιτεί σαν απολύτως αναγκαία προϋπόθεση την εξεύρεση των αναγκαίων πόρων. Βέβαια η ελλιπής χρηματοδότηση των ΟΤΑ με τις επιπτώσεις της σε όλες τις δραστηριότητες των ΟΤΑ δεν αναμένεται να αντιμετωπισθεί στο εγγύς μέλλον. Αυτό κάνει επιτακτική την ανάγκη (α) της λεπτομερούς εκτίμησης των κονδυλίων που απαιτούνται για την υλοποίηση των δράσεων για την αντιμετώπιση των φυσικών κινδύνων και (β) της διερεύνησης πιθανών πηγών πόρων πέραν των παγίων πηγών (δημοτικά τέλη, ΥΠΕΣΔΑ και ΓΓΠΠ).

Η εκτίμηση του κόστους θα πρέπει να λάβει υπ΄όψη και να τεκμηριώσει ενδεχόμενες πρόσθετες χρηματοδοτικές ανάγκες ως προς (α) την αναδιοργάνωση, (β) την στελέχωση, (γ) την εκπαίδευση και (δ) βασικά πρόσθετα τεχνικά μέσα και υποδομές. Θα πρέπει επιπλέον να περιλαμβάνει την ανάγκη εξασφάλισης της βιωσιμότητας και της διαλειτουργικότητας ώστε να μην υπάρχουν προβλήματα απρόσκοπτης λειτουργίας.

Τα στοιχεία κόστους της δαπάνης ίδρυσης και λειτουργίας δημοτικού γραφείου  και επιχειρησιακού κέντρου αντιμετώπισης φυσικών καταστροφών περιλαμβάνουν:

1. Εγκαταστάσεις

· Γραφεία (μόνιμου και εποχικού προσωπικού, αίθουσες εκπαίδευσης, εθελοντικών οργανώσεων, τηλεπικοινωνιών)

· Επιτελικής δράσης (αίθουσα συσκέψεων, επιχειρήσεων, πληροφόρησης) 

· Χώροι αποθήκευσης υλικού (εργαλεία, εφόδια, τρόφιμα, καύσιμα, οχήματα), 

· Χώροι συγκέντρωσης (υλικού/ατόμων) σε περίπτωση κρίσεων 

2. 
Προσωπικό, μόνιμο και μερικής ή εποχικής απασχόλησης (αριθμός ανά είδος, χρόνος απασχόλησης, επίπεδο ασφάλισης λόγω επικινδυνότητας)

3. Υποδομή

· Οχήματα

· Δίκτυα συλλογής πληροφοριών

· Βάσεις δεδομένων, συστήματα γεωγραφικών πληροφοριών (GIS)

· Μέσα απρόσκοπτης επικοινωνίας

· Ειδικές κατασκευές

4. Εξοδα βασικών μελετών κυρίως εκτίμησης κινδύνου και εκπαίδευσης

5. Λειτουργικά έξοδα 
Μια συγκεκριμένη εκτίμηση του κόστους δεν είναι εφικτή αρχικά γιατί θα εξαρτηθεί από αποφάσεις που θα προκύψουν από προηγούμενες φάσεις και περιλαμβάνουν (α) την τελική μορφή της νομικής βάσης για την ενεργοποίηση των ΟΤΑ Α΄βαθμίδος, (β) τις αποφάσεις για την περαιτέρω εξέλιξη και διαμόρφωση του αριθμού των ΟΤΑ αφού έχει γίνει σχεδόν πλήρως αποδεκτή η περαιτέρω σημαντική μείωση του αριθμού όλων των βαθμίδων διοίκησης (περιφερειών, νομών και δήμων). 

Εν τούτοις μια πρώτη εκτίμηση για το ενδεικτικό ύψος δαπάνης που απαιτείται για την ίδρυση και λειτουργία των ΚΕΠΙΧ καθώς και κάποιες πιθανές πηγές χρηματοδότησης δίνονται στο Παράρτημα IV. 
1.3 Εθελοντικές Οργανώσεις

Η συνδρομή των εθελοντικών οργανώσεων σε όλες τις φάσεις αντιμετώπισης φυσικών καταστροφών (πρόληψη, αντιμετώπιση, επαναφορά) είναι σημαντική αν όχι καθοριστική ειδικά κατά την φάση εκτάκτου ανάγκης. Ηδη από το 2001 πάνω από 250 οργανώσεις είχαν ζητήσει να ενταχθούν στο Σύστημα Εθελοντισμού της Πολιτικής Προστασίας. Εξ αυτών πάνω από 80 με 70,000 μέλη έχουν αναγνωριστεί και ενταχθεί. 

Η σημασία της συνδρομής αυτής αναγνωρίστηκε νωρίς από την Πολιτεία και με τον Ν3023/2002  (άρθρο 14) και τις συμπληρωματικές διατάξεις του άρθρου 27 παρ. 3 του Ν.3536/2007,
· Θεσπίζεται η τήρηση Μητρώου Εθελοντικών Οργανώσεων Πολιτικής Προστασίας και η συνδρομή των αναγνωρίζεται ως μια από τις απαραίτητες προϋποθέσεις για την υλοποίηση του σκοπού της Πολιτικής Προστασίας. 

· Προσδιορίζονται γενικότερες προϋποθέσεις και κριτήρια ένταξης των Οργανώσεων στο Σύστημα Εθελοντισμού. 

· Καθορίζεται γενικότερα η διαδικασία επιχειρησιακής ένταξης τους στα αντίστοιχα Συντονιστικά Νομαρχιακά Όργανα και η περαιτέρω δραστηριοποίησή τους στο πλαίσιο λειτουργίας των ιδίων οργάνων

στοχεύοντας στην ενίσχυση της οργάνωσης και την ουσιαστική αναβάθμιση του Συστήματος Εθελοντισμού Πολιτικής Προστασίας. Πρόσφατα, τον Μάϊο του 2007, η ΓΓΠΠ έθεσε σε δημόσια διαβούλευση το πρώτο σχέδιο δράσεων για την ενίσχυση του εθελοντισμού, που αφορά στην διαδικασία ένταξης (κριτήρια ένταξης και αξιολόγησης του έργου) των Εθελοντικών Οργανώσεων (ΕΟ).

Υπάρχουν ήδη αρκετοί ΟΤΑ Α’ βαθμίδος που είτε μεμονωμένα είτε σε συνεννόηση και συνεργασία με όμορρους δήμους (πχ. οι δήμοι Ρόδου) έχουν αναπτύξει πολύ αποδοτικά συστήματα αντιμετώπισης κινδύνων και κυρίως δασικών πυρκαγιών με την πλήρη ενσωμάτωση των ΕΟ.

Οι εθελοντικές οργανώσεις προσελκύουν τα μέλη τους από τις τοπικές κοινωνίες και είναι πολύ πιο κοντά στη δημοτική παρά στη νομαρχιακή διάσταση. Είναι ως εκτούτου κρίσιμη η εμπλοκή των δημοτικών αρχών στην πλήρη ενεργοποίηση και αξιοποίηση των ΕΟ προσφέροντας τους χώρους, ειδική εκπαίδευση και εξοπλισμό (δες τεκμηριωμένες ελλείψεις των εθελοντών στις πρόσφατες δασικές πυρκαγιές) για τον οποίο ενίοτε διατίθενται κονδύλια από την ΓΓΠΠ.

1.4 Εκπαίδευση
Η επιτυχής υλοποίηση της υποδομής και η αποτελεσματική λειτουργία του φορέα αντιμετώπισης φυσικών κινδύνων απαιτεί την ειδική εκπαίδευση του προσωπικού, μονίμου και εποχικού. Η εκπαίδευση αυτή θα πρέπει να είναι όμοια σε όλους του εμπλεκόμενους δήμους έτσι ώστε να υπάρχει κοινό σημείο αναφοράς για την αποφυγή κατά το δυνατόν παρερμηνείας και σύγχυσης. Ετσι θα πρέπει να ανατεθεί σε κεντρικό όργανο ώστε να διασφαλιστεί η ομοιομορφία, η παρακολούθηση της εκπαιδευτικής ετοιμότητας των εμπλεκομένων αλλά και η εξοικονόμηση πόρων. 

Ως προς την εκπαίδευση των εμπλεκομένων, η καταγραφή των αναγκών θα πρέπει να συμπεριλάβει θεματικές (π.χ. φυσικοί κίνδυνοι, επιχειρησιακή οργάνωση, συντονισμός, αξιολόγηση, κλπ), καθώς και ανάγκες συμμετοχής (ποιος εκπαιδεύεται ανάλογα με ρόλους και αρμοδιότητες). 

Θα πρέπει επίσης το πρόγραμμα να περιλαμβάνει την δυνατότητα κάλυψης των  ειδικών εκπαιδευτικών αναγκών του προσωπικού που θα στελεχώσει τα διάφορα συλλογικά όργανα και τις θέσεις εργασίας που προβλέπονται στο σχέδιο αντιμετώπισης των εκτάκτων αναγκών αλλά και την δυνατότητα ενημέρωσης για νέες τεχνολογίες και πρακτικές.

Τέλος το εκπαιδευτικό πρόγραμμα θα πρέπει να περιλαμβάνει αρχεία εκπαίδευσης του προσωπικού, περιοδική αξιολόγηση της προόδου των εκπαιδευομένων και πρόγραμμα επανάληψης των σχετικών εκπαιδεύσεων.

Ειδικό τμήμα του εκπαιδευτικού προγράμματος θα πρέπει να απευθύνεται στην εκπαίδευση των εθελοντών ώστε να ανταποκρίνεται στην ιδιομορφία των πιθανών απουσιών και διαθέσιμου χρόνου, διαφορετικών εμπειριών και δεξιοτήτων αλλά και διαφορετικών καθηκόντων που θα κληθούν να υπηρετήσουν.

Τα εκπαιδευτικά αυτά προγράμματα θα μπορούσαν να ενταχθούν και να χρηματοδοτηθούν από κονδύλια του ΕΣΠΑ. 
4.5 Πρόταση Προγράμματος Δράσης

Με το σκεπτικό ότι η ουσιαστική συμμετοχή των ΟΤΑ είναι απαραίτητη για την βελτίωση της πολιτικής προστασίας της χώρας, και έχοντας υπ’ όψιν τις υπό εξέλιξη διαδικασίες διοικητικής αναδιάρθρωσης της χώρας, αλλά και την κατ’ αρχή αποδοχή των γενικών σημείων της παρούσας μελέτης από το ΔΣ της ΚΕΔΚΕ, παρατίθενται στη συνέχεια θέματα προς περαιτέρω επεξεργασία στα πλαίσια της ευρύτερης ανάλυσης των αναγκαίων αλλαγών για την επερχόμενη ανασύσταση της οργάνωσης ΟΤΑ στην χώρα. 

1. Επανεξέταση του νομοθετικού πλαισίου και των διοικητικών μηχανισμών, με συμμετοχή των ΟΤΑ, με σκοπό:

α) 
την διατύπωση οργανωτικών αρχών για την αντιμετώπιση εκτάκτων καταστάσεων λόγω φυσικών κινδύνων σε επίπεδο ΟΤΑ, (διοικητικός μηχανισμός, μέσα, προσωπικό κλπ).

β) την εξέταση της δυνατότητας δημιουργίας Κέντρων Διαχείρισης εκτάκτων καταστάσεων (ΚΕΠΙΧ) σε δήμους ή ομάδες δήμων,

γ) 
τον συντονισμό των ΚΕΠΙΧ σε μητροπολιτικές περιοχές, και

δ) 
την ενίσχυση της συνεργασίας μεταξύ των εμπλεκομένων φορέων στην πολιτική προστασία σε όλα τα διοικητικά επίπεδα (κράτος, περιφέρεια, ΟΤΑ, Πυροσβεστική Υπηρεσία, Ένοπλες Δυνάμεις, Εθελοντές κλπ.).

2. Διατύπωση των αντικειμένων (πρόληψη, προετοιμασία, συστήματα έγκαιρης προειδοποίησης, κινητοποίηση, αποκατάσταση) μιας υπηρεσίας προστασίας του κοινού από φυσικές καταστροφές σε επίπεδο Δήμων και Κοινοτήτων, περιλαμβανομένης και της αξιολόγησης κινδύνων και ιεράρχισης προτεραιοτήτων με εκπόνηση εφαρμοσμένων μελετών και χαρτών κινδύνου, της εκπαίδευσης προσωπικού και εθελοντών, των ασκήσεων ετοιμότητας, και τρόπων ασφαλούς ενδο-επικοινωνίας και ενημέρωσης του κοινού, του οδηγού σύνταξης ολοκληρωμένου σχεδίου διαχείρισης εκτάκτων καταστάσεων και τέλος των σχεδίων μνημονίων συνεργασίας και ενεργειών.

3. Επεξεργασία πρότασης ορίων ευθύνης των γραφείων ΠΠ και ΚΕΠΙΧ, ήτοι πρόταση ομαδοποίησης και κοινής δράσης 2 ή περισσοτέρων δήμων 

4. Διαμόρφωση οδηγιών ίδρυσης, εξοπλισμού και λειτουργίας των ΚΕΠΙΧ.

5. Δημιουργία ελεγκτικού μηχανισμού διασφάλισης της ορθής λειτουργίας των ΚΕΠΙΧ και των αναλυτικών και ολοκληρωμένων σχεδίων διαχείρισης κρίσεων

6. Δομές για την ανταλλαγή εμπειριών από «καλά παραδείγματα» που ήδη λειτουργούν σε κάποιους δήμους

7. Ανάπτυξη προγράμματος επιμόρφωσης-εκπαίδευσης προσωπικού και εθελοντών

8. Αναζήτηση και δεσμευτική ένταξη αναγκαίων κονδυλίων
ΠΑΡΑΡΤΗΜΑ Ι- Κριτική Επισκόπηση του Νομικού Πλαισίου 

ΠΑΡΑΡΤΗΜΑ IΙ- Φυσικές Καταστροφές 
ΠΑΡΑΡΤΗΜΑ ΙΙΙ – Πίνακας Γραφείων Νομαρχιών-Δήμων

ΠΑΡΑΡΤΗΜΑ ΙV – Οργάνωση ΚΕΠΙΧ
ΠΑΡΑΡΤΗΜΑ V – Σχέδιο Ενδεικτικού Προγράμματος Διαχείρισης

Σχέδιο Δράσης





Τεχνικές Υπηρεσίες





Μνημόνιο Ενεργειών





Επικοινωνία





Συντονισμός





Δήμαρχος





Συντονιστικό Τοπικό Όργανο  (ΣΤΟ)





Επιχειρησιακή Διαχείριση - Αντιμετώπιση





Προειδοποίηση - Ετοιμότητα





Προληπτικά Μέτρα





Κέντρο Επιχειρήσεων





Γραφείο Πολιτικής �Προστασίας





Δράσεις





Διοίκηση,


Επιχειρ. διαχείριση





Σχεδιασμός





Μελέτη.


Ανάλυση





Οργανωτική Δομή Αντιμετώπισης Φυσικών Κινδύνων





Εμπλεκόμενοι Φορείς σε Τοπικο Επίπεδο





Διαδικασίες





Ενέργειες





ΜΝΗΜΟΝΙΑ ΣΥΝΕΡΓΑΣΙΑΣ ΜΕ ΤΟΠΙΚΟΥΣ ΦΟΡΕΙΣ





ΟΤΑ





Νομαρχία








Περιφέρεια





ΣΧΕΔΙΟ ΔΡΑΣΗΣ





Καταγραφή


Χρήσεις Γης


Οικονομικές Δραστηριοτητες


Γραμμες Ζωής





ΜΝΗΜΟΝΙΟ ΕΝΕΡΓΕΙΩΝ





Επιχειρ. Σχεδιασμός


ΕΣΑ Νομαρχίας





Επιχειρ.Σχεδιασμός 


ΕΣΑ Περιφέρειας





Κεντρική Διοίκηση


ΓΓΠΠ – Συντονισμός





Στρατηγικός Σχεδιασμός


ΕΣΑ





Σενάρια Καταστροφών


















































Νομαρχία


ΣΝΟ

